Kedah ke Fasa Dua PPN mulai Jumaat ini

Setelah menunggu lama dan hanya melihat negeri lain beralih fasa demi fasa dalam Pelan Pemulihan Negara (PPN), penduduk Kedah akhirnya lega apabila negeri itu akan beralih ke Fasa Dua PPN mulai Jumaat ini.

Peralihan itu diumumkan Perdana Menteri Datuk Seri Ismail Sabri Yaakob serentak dengan pengumuman Kuala Lumpur, Putrajaya, Selangor dan Melaka beralih ke Fasa Tiga mulai hari sama.

Pengumuman hari ini, menyaksikan kini tiada lagi negeri di seluruh negara yang berada dalam Fasa Satu PPN.

Hari ini Kedah merekodkan 652 jangkitan baharu, turun berbanding 819 kes semalam, dengan 12,002 kes masih aktif. Sehingga semalam juga seramai 422 pesakit dirawat di hospital seluruh negeri itu, termasuk 81 kes di unit rawatan rapi (ICU).

Pada 16 September lalu, kerajaan juga bersetuju membenarkan daerah Langkawi di Kedah dibuka semula menerusi Projek Rintis Gelembung Pelancongan Domestik Langkawi.

Ismail Sabri berkata Mesyuarat Jawatankuasa Khas Pengurusan Pandemik Covid-19 hari ini bersetuju untuk membenarkan peralihan fasa bagi negeri berkenaan setelah mengambil kira penilaian risiko semasa oleh Kementerian Kesihatan (KKM) dan Majlis Keselamatan Negara (MKN).

“Saya mengucapkan setinggi-tinggi penghargaan dan tahniah kepada seluruh Keluarga Malaysia, khususnya kerajaan negeri yang bertungkus-lumus menguruskan situasi pandemik di negeri masing-masing, demi memenuhi nilai ambang yang ditetapkan,” katanya dalam satu kenyataan hari ini.

Berikut adalah senarai negeri mengikut fasa masing-masing:

Negeri Fasa Dua PPN – Kedah, Pulau Pinang, Perak, Kelantan, Johor dan Sabah;

Negeri Fasa Tiga PPN – Kuala Lumpur, Putrajaya, Selangor, Melaka, Perlis, Pahang, Terengganu dan Sarawak; dan

Negeri Fasa Empat PPN – Negeri Sembilan dan Labuan.

Perdana Menteri yang juga Pengerusi Jawatankuasa Khas Pengurusan Pandemik Covid-19 berkata setakat ini Malaysia terus merekodkan trend menurun bagi kadar kebolehjangkitan (R-naught) Covid-19.

Katanya semalam, R-naught bagi seluruh negara mencatatkan nilai 0.88 dan kemasukan pesakit Covid-19 ke ICU juga menunjukkan trend penurunan.

“Berdasarkan R-naught yang masih kekal di bawah nilai 1.0, kerajaan yakin unjuran harian kes baharu jangkitan Covid-19 akan terus mencatatkan trend penurunan dengan kerjasama Keluarga Malaysia mematuhi prosedur operasi standard (SOP) meskipun jumlah kes jangkitan harian Covid-19 menunjukkan ketidaktentuan,” katanya.

Ismail Sabri berkata Program Imunisasi Covid-19 Kebangsaan (PICK) merekodkan kadar 85.1 peratus populasi dewasa lengkap divaksin setakat semalam.

Beliau berkata, PICK Remaja juga mendapat sambutan menggalakkan apabila sehingga kini mencatatkan 1,217,386 dos vaksin diberikan kepada remaja berumur 12 hingga 17 tahun.

“Perkembangan ini selari dengan matlamat kerajaan yang mahu seramai mungkin pelajar menerima vaksinasi lengkap menjelang pembukaan sesi persekolahan secara berperingkat bermula Oktober depan,” katanya.

Bagi pergerakan rentas negeri, Ismail Sabri berkata kerajaan akan membenarkannya apabila kadar vaksinasi lengkap populasi dewasa mencapai 90 peratus, seperti yang diumumkan beliau pada 22 September lalu.

Kerajaan juga akan mempertimbangkan lebih banyak sektor ekonomi untuk kembali beroperasi seperti biasa bagi membolehkan rakyat meneruskan kehidupan dengan lebih baik setelah ia ditutup sejak sekian lama, katanya.


UMNO bangkit semula bukan kerana bantuan, sokongan PAS: Mat Hasan

UMNO melompat dan menunjukkan taring serta kuku sebenar mereka, dengan bercakap besar bahawa bukan PAS selama ini yang ‘mengubati’ patah kaki UMNO, sebaliknya orang Melayu, khusus penyokong totok parti itu.

Seperti ditegas Timbalan Presiden parti itu, Mohamad Hasan, UMNO berjaya bangkit semula selepas kekalahan besar pada PRU14 lalu bukan kerana ubat mujarab PAS, tetapi kerana dukungan orang Melayu terhadap parti itu.

Dengan bangganya Mohamad berkata kejayaan UMNO ketika ini juga ekoran prestasi buruk kerajaan Pakatan Harapan (PH) dan Perikatan Nasional (PN).

“UMNO masih lagi parti Melayu terbesar. Malah parti politik terbesar di Malaysia. Kami bangkit semula bukan kerana ‘ubatan mujarab’ PAS.

“Tetapi kerana dukungan orang Melayu terhadap UMNO, dan kerana buruknya prestasi kerajaan PH dan PN,” katanya dalam kenyataan di Facebook beliau hari ini.

Beliau juga dilihat memperlekehkan PAS yang mempunyai hanya lapan kerusi Parlimen tetapi mampu berada di dalam kerajaan hanya disebabkan UMNO.

“Tanpa UMNO, PAS juga tidak boleh menjadi sebahagian daripada Kerajaan Persekutuan hari ini. Dan PAS tahu, tanpa UMNO ia tidak akan dapat kekal menjadi sebahagian dalam Kerajaan Persekutuan selepas PRU nanti,” kata Mohamad yang dikenali sebagai Mat Hasan.

Mohamad yang dilantik sebagai Pengarah PRN BN Johor juga mengingatkan PAS sekiranya BN tidak lagi relevan biarlah rakyat yang membuat keputusan.

“Jika PAS merasakan BN itu tidak lagi relevan, kita pulangkan lah kepada rakyat untuk memutuskannya. Dan biarlah rakyat juga memutuskan sama ada PAS dan PN itu relevan lagi kah atau tidak.” katanya.

Mengenai dakwaan Presiden PAS Tan Sri Abdul Hadi Awang bahawa PRN Johor diadakan atas kehendak kluster mahkamah, Mohamad berkata PRN itu diadakan kerana banyak sebab strategik dan bukan kerana kluster tertentu di dalam UMNO. Berita berkaitan

Menurutnya Menteri Besar Datuk Hasni Mohammad mempunyai sebab tersendiri untuk mendapat mandat baharu dan bukan menjadi urusan lain untuk mempersoalkannya.

“Beliau diberikan kepercayaan sepenuhnya oleh parti untuk menasihati Sultan Johor, sesuai keadaan dan keperluan, bagi pembubaran Dewan Undangan Negeri (DUN).

“Menuduh ‘kluster’ itu dan ini sebagai penyebabnya adalah sangat tidak munasabah. Untuk makluman istilah-istilah itu hanya ciptaan musuh UMNO sahaja,” kata Mohamad.


49 NGO kritik kerajaan pinda undang-undang warganegara secara ‘rahsia’

49 pertubuhan bukan kerajaan (NG)O) yang terlibat memperjuangkan hak kewarganegaraan sama rata menyuarakan kebimbangan terhadap tindakan Putrajaya meminda undang-undang kewarganegaraan secara ‘berahsia’.

Menurut laporan MalaysiaNow, 49 NGO terbabit mempersoalkan tindakan kerajaan itu yang tidak melibatkan pemegang taruh dalam perbincangan sebelum membuat pindaan.

“Ia dilakukan tanpa menjelaskan sebarang cadangan untuk mengehadkan atau membatalkan hak dan kebebasan asas, termasuk hak kewarganegaraan, tidak sepatutnya dilakukan secara rahsia dan tanpa sesi libat urus.

“Kami kecewa dengan kurangnya kejelasan dan transparensi walaupun kerajaan memberi jaminan akan ada libat urus secara terbuka,” kata kenyataan itu.

Kenyataan ini susulan pengumuman Kementerian Dalam Negeri (KDN) baru-baru yang menyebut kerajaan akan menyelesaikan sekurang-kurangnya 10,000 permohonan kewarganegaraan menjelang akhir tahun ini.

Kerajaan juga bersetuju untuk meminda Perlembagaan Persekutuan bagi memberikan hak kepada wanita Malaysia dengan suami warga asing untuk mewariskan kewarganegaraan kepada anak-anak yang dilahirkan di luar negara.

Bagaimanapun mereka bimbang dengan kategori orang tanpa kewarganegaraan – anak di luar nikah, anak angkat diambil warga Malaysia, termasuk anak-anak terbiar daripada keluarga yang bergenerasi tanpa dokumen – akan dinafikan status kewarganegaraan di bawah undang-undang yang bakal dipinda.

“Kerajaan tidak seharusnya memberi tawaran untuk melakukan pindaan yang akan menyebabkan hak kewarganegaraan kumpulan lain terjejas,” kata kenyataan itu lagi.

Mereka turut mengingatkan hanya kerajaan Malaysia dan Barbados yang menafikan hak kewarganegaraan anak kepada lelaki bukan warganegara dan anak di luar nikah.

Mereka turut mengecam kerajaan kerana gagal mematuhi keputusan Mahkamah Persekutuan pada 2021 yang memberikan kewarganegaraan kepada remaja yang ditinggalkan semasa lahir oleh ibunya yang tidak diketahui dan diambil sebagai anak angkat oleh pasangan Malaysia.

“Oleh itu kami menggesa kerajaan, terutamanya KDN untuk menangani situasi ini dengan segera dan mendedahkan berhubung implikasi pindaan hak kewarganegaraan yang mahu dicadangkan, dan mengadakan sesi libat urus secara holistik dan transparen dengan semua pemegang taruh,” tambah kenyataan itu.

Antara yang menandatangani kenyataan itu ialah Yayasan Chow Kit, Association of Women Lawyers, Empower, Lawyers for Liberty, Malaysian Council for Child Welfare, North South Initiative, Family Frontiers, Proham, Pusat Komas, Sisters in Islam, Suaram, Stateless Malaysians Citizenship Movement dan Women’s Centre for Change.


PN, BN masih bincang bentuk kerajaan negeri Pahang

Adakah UMNO Pahang akan menggadai prinsip perjuangan parti itu sebagaimana dilakukan UMNO Perak yang tunduk dan duduk di bawah DAP, akan diketahui apabila Menteri Besar kerajaan sementara Datuk Seri Wan Rosdy Wan Ismail berbincang dengan Timbalan Presiden PAS Datuk Seri Tuan Ibrahim Tuan Man, hari ini.

Ahli Dewan Undangan Negeri (ADUN) Cheka itu mewakili Perikatan Nasional (Perikatan) yang menang 17 kerusi DUN, mana Wan Rosdy mewakili Barisan Nasional (BN) yang menang 16 kerusi. Lapan kerusi lagi dimenangi Pakatan Harapan (PH).

Pengerusi Perikatan Nasional Pahang Datuk Seri Saifuddin Abdullah berkata perbincangan telah diadakan sebelum ini dan diteruskan hari ini (22 November 2022).

“Berkaitan pembentukan kerajaan negeri Pahang, wakil Majlis Tertinggi PN Dato’ Sri Tuan Ibrahim Tuan Man telah mengadakan perbincangan dengan Pengerusi BN Pahang Dato’ Sri Wan Rosdy Wan Ismail.

“Hari ini, akan diadakan perbincangan selanjutnya,” katanya lagi.

Proses pengundian bagi satu lagi DUN iaitu Tioman akan dilaksanakan pada 7 Disember depan susulan kematian calon Perikatan Nasional, Md Yunus Ramli, awal pagi Sabtu, sebelum pengundian.


PH lapor polis isu doa ‘musuh Allah’, UMNO Ketereh kata polis banyak kerja lain

Ketua Penerangan UMNO Ketereh, Nik Saiful Adli Buhari memmpertikai tindakan parti-parti kerajaan yang membuat laporan polis terhadap bekas Timbalan Ketua Dewan Ulamak PAS Kedah, Syeikh Muhd Zainul Asri Mohd Romli berkait doa ‘musuh Allah’.

Nik Saiful berkata doa yang dibaca Zainul Asri ketika program Himpunan Kedah Berselawat di Stadium Darul Aman, Alor Setar, Kedah 24 Jun lalu itu bersifat umum yang tidak ditujukan kepada parti lawan.

“Doa Sheikh Zainul Asri bersifat general (umum), bukan ditujukan kpd parti lawan…Tak perlulah report (lapor) polis, desak buka kertas siasatan.

“Pihak polis juga sibuk, banyak kerja lain. Banyak lagi kes curi motor hisap dadah dan rogol tak sempat nak siasat!,” katanya dalam satu hantaran di Facebook, semalam.

Malah beliau menyokong doa Zainul Asri yang memohon perlindungan bukan saja untuk Kedah.

“Baguslah berdoa semoga bukan sahaja Negeri Kedah malah seluruh Malaysia dilindungi Allah daripada musuh-musuh Allah.

“Musuh Allah ini bukan parti politik atau individu tertentu. Jika PAS menggunakan agama untuk kepentingan diri dan kekayaan, menindas rakyat dan gagal menjalankan amanah, PAS juga boleh jadi musuh Allah. Begitu juga dengan parti-parti dan pemerintah lain,” katanya lagi.

Kelmarin, Pakatan Harapan (PH) membuat laporan polis terhadap Zainul Asri yang merupakan pendakwah bebas atas dakwaan mengeluarkan kenyataan berbentuk hasutan apabila menyamakan musuh politik dengan ‘musuh Allah’.

Ketua Biro Mobilisasi Pusat Media PH, Mohamad Yahya membuat laporan berkenaan di Balai Polis Jalan Dang Wangi, Kuala Lumpur.

Semalam, Zainul Asri menafikan dakwaan pihak yang menafsir ucapannya itu sebagai satu kenyataan politik, sebaliknya ia ditujukan kepada golongan seperti yang dinyatakan di dalam al-Quran.

“Sesungguhnya saya tidak menyasarkan ucapan itu kepada mana-mana kumpulan dan tidak sebut mana-mana parti politik dan juga sesiapa sahaja.

“Yang dimaksudkan saya dalam ucapan itu adalah firman Allah yang bermaksud “Tidak akan meredai golongan Yahudi dan Nasrani sehingga lah kamu mengikut jejak langkah kehidupan mereka” (Surah al-Baqarah ayat 120).

“Saya memohon maaf yang tidak terhingga kepada muslimin muslimat dan rakyat Malaysia yang tersinggung, tersentuh terhadap ucapan yang berbangkit,” katanya menerusi rakaman video yang dimuat naik di laman Facebooknya.


Kes positif Covid-19 dalam program di villa tempat BN berkumpul

Seorang pelajar UiTM Lendu, Alor Gajah sudah disahkan positif Covid selepas menghadiri program sehari sebelum penamaan calon di Villa D Aqua, Masjid Tanah, Melaka.

Ujian saringan terhadap tujuh pelajar yang bersimptom mengesan seorang sudah disahkan positif, menurut Pengarah Kesihatan Melaka Dr Rusdi Abd Rahman yang mengesahkan kes jangkitan Covid-19 di villa yang dijadikan tempat berkumpul pemimpin Barisan Nasional (BN) bagi kerusi Dewan Undangan Negeri (DUN) Melaka Tanjung Bidara.

Pihak kesihatan juga sudah mengasingkan semua pelajar yang menghadiri program tersebut.

“Semalam (kelmarin) dimakumkan ada tujuh orang simptomatik. Keputusan saliva mendapati seorang pelajar positif.

“UiTM mengambil tindakan untuk mengasingkan semua yang hadir ke program itu. Seramai 40 orang disaring dan siasatan masih diteruskan,” kata dipetik laporan MalaysiaNow.

Terdahulu, tular beberapa gambar dalam media sosial berhubung dakwaan tujuh orang pelajar UiTM didapati positif Covid-19 selepas pulang daripada sebuah program dianjurkan BN Melaka pada 4 hingga 7 November.

“Semua pelajar tersebut pulang ke kampus pada 7 hari bulan lepas tamat program di Villa D Aqua, Masjid Tanah, Melaka,” menurut posting yang tersebar di media sosial itu.

Gambar-gambar dalam program tersebut juga tular.

“Bila pulang ke kampus, daripada berpuluh pelajar, tujuh didapati positif Covid-19.”

Menurut posting itu, keesokan harinya pada 8 November penyokong-penyokong BN berkumpul di villa tersebut bersarapan pagi sebelum pergi ke pusat penamaan calon untuk mengiringi calon BN bagi DUN Tanjung Bidara Melaka, Datuk Seri Ab Rauf Yusoh.

Turut hadir pada pagi itu ialah bekas Perdana Menteri Datuk Seri Najib Razak dan Timbalan Presiden UMNO Datuk Seri Mohamad Hasan yang menyokong Rauf.

Setakat ini pihak BN masih belum mengeluarkan sebarang kenyataan rasmi berhubung kes Covid-19 yang dikesan di villa tersebut.


Kes melonjak semula melepasi 12,000

Jumlah kes baharu jangkitan Covid-19 di seluruh negara dalam tempoh 24 jam sehingga 12 tengah hari tadi melonjak semula kepada 12,366 kes, berbanding 10,972 kes yang dicatatkan semalam.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini, berkata negeri di Lembah Klang merangkumi Selangor, Kuala Lumpur dan Putrajaya menunjukkan peningkatan semula berbanding semalam.

Selangor kekal mencatat kes tertinggi harian dengan 5,524 kes baharu hari ini diikuti Kuala Lumpur dengan 1,580 jangkitan dan Putrajaya (50 kes).

Mengikut data diterbitkan Kementerian Kesihatan (KKM) sembilan negeri merekodkan peningkatan.

Negeri terbabit ialah Selangor; Sarawak; Sabah; Pulau Pinang; Perlis; Kelantan; Kuala Lumpur; Putrajaya; dan Terengganu.


Thailand kesan kes pertama sub-varian Omicron BA.2.75

Thailand mengesan kes pertama Covid-19 sub-varian Omicron terbaharu, BA.2.75, yang awalnya dilaporkan di India pada Jun dan kini terdapat di sekurang-kurangnya 15 negara, kata Kementerian Kesihatan Awam (PHM) Thailand.

Sub-varian itu ditemui pada seorang lelaki berusia 53 tahun di wilayah selatan Trang pada 28 Jun. Sampelnya dihantar ke Jabatan Sains Perubatan untuk penjujukan DNA, kata Pusat Genomik Perubatan (CMG) Hospital Ramathibodi .

Dia telah menghadiri mesyuarat antarabangsa di Phuket sebelum mengalami gejala Covid-19 dan kemudiannya disahkan positif.

Kes itu direkodkan dalam GISAID, pangkalan data Covid-19 dunia, pada Isnin sebagai contoh pertama BA.2.75 di Thailand.

Sehingga Rabu lalu, 359 kes BA.2.75 telah direkodkan dalam GISAID, kata Ketua Pengarah Jabatan Sains Perubatan, Dr Suakit Sirilak.

Sub-varian itu dipercayai lebih mampu memintas imuniti yang dihasilkan oleh vaksin Covid-19 sedia ada dan imuniti semula jadi yang diperoleh melalui jangkitan berbanding varian sebelumnya.

BA.2.75 ialah sub-varian Omicron BA.2, yang bertanggungjawab mencetuskan wabak di beberapa tempat termasuk Amerika Syarikat (AS) dan Hong Kong awal tahun ini.

Walaupun terdapat beberapa tanda bahawa BA.2.75 mungkin lebih mudah berjangkit atau dikaitkan dengan jangkitan yang lebih teruk berbanding dengan pendahulu Omicronnya, buktinya adalah lemah atau belum dinilai lagi.

Oleh itu, pada 7 Julai lalu, Pusat Pencegahan dan Kawalan Penyakit Eropah menetapkan varian BA.2.75 sebagai “varian dalam pemantauan”. – Agensi


PM bersyukur trend kemasukan pelabur asing terus meningkat

Perdana Menteri Tan Sri Muhyiddin Yassin bersyukur walaupun negara terus berdepan pandemik Covid-19, tetapi syarikat asing kekal yakin terhadap masa depan ekonomi Malaysia susulan beberapa langkah yang diambil, termasuk pelaksanaan Pelan Pemulihan Negara (PPN).

“Alhamdulillah, trend kemasukan berterusan pelaburan asing berimpak tinggi ini tentunya menyuntik lebih keyakinan dalam kalangan komuniti pelabur luar terhadap prospek pemulihan ekonomi Malaysia selari dengan aspirasi Pelan Pemulihan Negara.

“Ini pastinya akan membawa manfaat besar kepada masyarakat dari segi peluang pekerjaan dan penjanaan pendapatan,” katanya dalam kenyataan di Facebook rasmi beliau hari ini.

Terdahulu beliau mengadakan mesyuarat secara maya dengan Presiden Syarikat Risen Energy Co. Ltd, Xie Jian yang turut disertai Menteri Kanan Perdagangan Antarabangsa dan Industri, Datuk Seri Mohamed Azmin Ali dan Ketua Pegawai Eksekutif, Lembaga Pembangunan Pelaburan Malaysia (MIDA), Arham Abdul Rahman.

“Pagi ini, saya telah mengadakan mesyuarat secara maya bersama Encik Xie Jian, iaitu Pengerusi dan Presiden Syarikat Risen Energy Co. Ltd, sebuah syarikat pengeluar kelima terbesar dunia bagi penghasilan solar module,” katanya.

Perdana Menteri berkata syarikat berpangkalan di China itu bersetuju untuk melabur RM42.2 bilion di Malaysia bagi tempoh lima tahun, bermula tahun ini.

Katanya syarikat berkenaan melalui Risen Solar Technology Sdn Bhd mendapat kelulusan Lesen Pengilang dan Galakan Insentif di bawah Pelan Jana Semula Ekonomi Negara (PENJANA) bagi aktiviti reka bentuk, pembangunan dan pengilangan sel serta modul solar.

Beliau memaklumkan, pelaburan itu dijangka menyediakan 3,000 peluang pekerjaan kepada rakyat negara ini, selain menjalinkan kerjasama dengan universiti dan institusi tempatan dalam menjalankan aktiviti penyelidikan dan pembangunan (R&D), termasuk pengambilan pelajar secara ‘internship’.

“Pelaburan daripada syarikat Risen Energy Co Ltd ini adalah satu kejayaan besar buat negara, sekali gus menunjukkan keupayaan pengurusan ekonomi Malaysia ketika dunia sedang bergelut dengan cabaran pandemik Covid-19.

“Saya juga yakin kehadiran Risen Solar Technology Sdn Bhd akan menjadikan Malaysia sebagai hab pengeluaran berintegrasi bagi produk solar,” kata Perdana Menteri.

Perdana Menteri berkata ketika ini, terdapat beberapa syarikat pengeluar global solar yang sedang beroperasi di Malaysia seperti Jinko Solar, Longi Solar, JA Solar, Hanwha Q Cell, First Solar dan Sun Power.

Pada mesyuarat itu, Perdana Menteri turut memaklumkan kepada Xie Jian bahawa Malaysia sentiasa mengamalkan prinsip mesra pelaburan dan mengalu-alukan kemasukan pelaburan baharu serta berkualiti ke negara ini.

“Pelbagai galakan dan insentif disediakan kepada pelabur dan bakal pelabur, dan saya menegaskan akan memastikan pelaksanaan projek yang dirancang syarikat itu berjalan lancar,” katanya.

Beliau berkata, trend kemasukan berterusan pelaburan asing berimpak tinggi seumpama itu akan menyuntik lebih keyakinan dalam kalangan komuniti pelabur luar terhadap prospek pemulihan ekonomi Malaysia, selari dengan aspirasi Pelan Pemulihan Negara.


RUU larangan tukar parti pastikan kestabilan politik: PM

Kerajaan hari ini membentangkan pindaan Perlembagaan Persekutuan bagi mewujudkan peruntukan larangan Ahli Dewan Rakyat bertukar parti yang bertujuan memastikan kestabilan politik dan mengelakkan negara terus berdepan krisis politik yang tiada berkesudahan.

Perdana Menteri Datuk Seri Ismail Sabri Yaakob ketika membentangkan Rang Undang-Undang Perlembagaan (Pindaan) (No. 3) 2022 di Dewan Rakyat hari ini berkata pindaan itu juga untuk memberikan mesej yang jelas kepada setiap Ahli Dewan Rakyat supaya berpegang kepada prinsip parti yang diwakili, lapor Bernama.

Beliau berkata pindaan yang mencatat sejarah besar negara itu adalah untuk melindungi mandat rakyat yang memberi undi serta kepercayaan tinggi kepada Ahli Dewan Rakyat ketika proses pilihan raya.

“Selain itu, saya yakin rang undang-undang ini juga mampu menghentikan tindakan mana-mana pihak yang dipilih dan dilantik daripada bertukar parti tanpa sebab kukuh atau alasan munasabah, sekali gus memastikan kestabilan politik negara untuk suatu jangka masa panjang,” katanya.

Perdana Menteri berkata kerajaan memandang serius tindakan bertukar parti, ‘lompat parti’, ‘defection’, ‘party jumping’ atau ‘floor crossing’ yang telah menimbulkan banyak perdebatan dan polemik dalam kalangan masyarakat umum kerana ia melibatkan mandat dan kepercayaan rakyat yang memilih wakil mereka di Dewan Rakyat.

Justeru, bagi membuktikan keseriusan kerajaan dalam perkara itu Perdana Menteri berkata, Jemaah Menteri bersetuju merealisasikan pindaan perlembagaan berkenaan larangan Ahli Dewan Rakyat bertukar parti.

Ismail Sabri berkata penggubalan rang undang-undang itu mengambil masa hampir setahun dan proses penggubalannya bukan mudah kerana melibatkan masa, tenaga dan komitmen semua pihak terlibat iaitu Jawatankuasa Pilihan Khas, Bahagian Hal Ehwal Undang-Undang Jabatan Perdana Menteri, Jabatan Peguam Negara dan Parlimen Malaysia.

Katanya sokongan semua Ahli Parlimen kepada pindaan rang undang-undang itu amat penting memandangkan keperluan Fasal (3) Perkara 159 yang tertakluk kepada Fasal (4) Perkara 10 Perlembagaan Persekutuan memerlukan sokongan tidak kurang dari dua pertiga atau 148 (jumlah minimum) daripada jumlah Ahli Majlis Parlimen.

“Besarlah harapan saya agar rang undang-undang ini dapat disokong dan diluluskan sebulat suara oleh Ahli-ahli Dewan Rakyat dengan berteraskan semangat Keluarga Malaysia. Rang undang-undang ini merupakan satu sejarah besar negara kerana ia dihasilkan melalui perundingan dan perbincangan di antara kedua-dua belah pihak iaitu kerajaan dan pembangkang.

“Semoga rang undang-undang ini berupaya melakar sejarah sepertimana Pindaan Perlembagaan Berkaitan Perjanjian Malaysia Tahun 1963 yang memperoleh sokongan penuh daripada semua Ahli-ahli Parlimen yang berjiwa besar,” katanya.

Menjelaskan dengan lebih lanjut, Ismail Sabri berkata rang undang-undang mengenai pindaan kepada Perlembagaan Persekutuan itu dibentangkan bagi bacaan pertama pada mesyuarat khas Dewan Rakyat 11 April lepas, namun pindaan asal itu kemudiannya diteliti semula dari aspek penetapan dasar yang lebih jelas.

“Pendirian sidang Mesyuarat Majlis Khas Dewan Rakyat itu diambil perhatian, dan kerajaan berpendirian untuk menggubal peruntukan larangan Ahli Dewan Rakyat bertukar parti, yang memenuhi ekspektasi semua pihak,” katanya.

Perdana Menteri berkata sidang sama seterusnya meluluskan usul pembentukan Jawatankuasa Pilihan Khas yang diwakili pihak kerajaan dan pembangkang untuk membuat syor berhubung pindaan itu.

Katanya Jawatankuasa Pilihan Khas itu mengadakan tujuh siri mesyuarat dan perbincangan bermula 15 April hingga 12 Julai lepas, serta turut menerima pandangan bertulis daripada pelbagai pihak termasuk badan bukan kerajaan, ahli akademik dan parti politik.

Selain pembentangan pindaan Perlembagaan Persekutuan itu, usul Penyata Jawatankuasa Pilihan Khas Menimbang Rang Undang-Undang Perlembagaan (Pindaan) (No.3) 2022 dan Mengenai Peruntukan Larangan Ahli Dewan Rakyat Bertukar Parti turut dibentangkanuntuk dibahaskan bersekali dengan rang undang-undang itu.


PM beri jaminan bincang tarikh PRU-15 dengan ‘top five’ dalam UMNO

Perdana Menteri (PM) Datuk Seri Ismail Sabri Yaakob memberi jaminan akan berbincang dengan ‘top five’ dalam UMNO dan Kabinetnya berhubung masa yang sesuai untuk mengadakan Pilihan Raya Umum Ke-15 (PRU-15).

Ismail Sabri yang juga Naib Presiden UMNO itu berkata mendengar semua pandangan perwakilan sepanjang perjalanan persidangan Perhimpunan Agung UMNO (PAU) 2021 yang berlangsung membangkitkan  agar PRU-15 disegerakan, namun perbincangan yang teliti perlu dijalankan sebelum dipersembahkan kepada Yang di-Pertuan Agong.

“Saya mendengar cadangan pembahas-pembahas mengenai pembubaran Parlimen. Saya beri jaminan keputusan besar ini akan dibincangkan dengan ‘Top Five’ parti.

“Ini juga akan dibincangkan dengan MKT (Majlis Kerja Tertinggi) dan jemaah menteri sebelum dipersembahkan kepada Yang di-Pertuan Agong untuk perkenan Seri Paduka Baginda,” kata beliau ketika berucap semasa hari terakhir Perhimpunan Agung UMNO 2021 di PWTC hari ini.

Untuk rekod, ‘top five’ merupakan lima pemimpin tertinggi dalam UMNO yang terdiri daripada Presiden Datuk Seri Ahmad Zahid Hamidi, Timbalan Presiden Datuk Seri Mohamad Hasan dan tiga Naib Presidennya iaitu Datuk Seri Mahdzir Khalid dan Datuk Seri Khaled Nordin.

Beliau mengakui dua kemenangan besar dalam Pilihan Negeri (PRN) membuat UMNO dan Barisan Nasional (BN) menjadi lebih bersemangat untuk berjuang sehingga timbul permintaan supaya Parlimen dibubarkan segera.

Dalam pada itu, Ismail Sabri menghargai kepimpinan UMNO termasuk Zahid yang sebulat suara mencalonkannya sebagai PM dan disokong oleh kepimpinan UMNO Negeri, Bahagian dan Cawangan.

Katanya, beliau tidak mungkin saya berada di atas pentas ini sebagai Naib Presiden dan PM tanpa berkat doa serta sokongan penuh ahli-ahli UMNO.

“Benar seperti yang diucapkan oleh Presiden UMNO, Datuk Seri Dr. Ahmad Zahid Hamidi, Kerajaan dan Parti harus seiring jalan.

“Dokongan dan sokongan pucuk pimpinan parti kepada Jemaah Menteri UMNO akan kami buktikan bahawasanya UMNOlah satu-satunya parti yang terbukti menjaga kepentingan agama bangsa dan tanah air serta kebajikan Keluarga Malaysia,” katanya.

Sementara itu, Zahid semasa menggulung perbahasan PAU hari ini berkata Ismail Sabri jangan tunggu terlalu lama untuk mengadakan PRU-15, mengulangi sekali lagi gesaan sebelum ini agar langkah tersebut disegerakan.

Malah, katanya beliau telah melihat bahawa UMNO dan BN sudah bersedia untuk menghadapi PRU.

“Tok Mail (Ismail Sabri) pengumuman dah sedap-sedap semua dah. Jangan tunggu lama-lama,” katanya.


42 kematian akibat Covid-19 semalam, 77,305 kes masih aktif

Seramai 42 pesakit Covid-19 meninggal dunia dalam tempoh 24 jam semalam (23 Oktober 2021), turun hampir separuh berbanding 78 kes kematian yang direkodkan pada Jumaat.

Kementerian Kesihatan (KKM) menerusi laman sesawang COVIDNOW memaklumkan jumlah kematian itu termasuk 10 pesakit yang meninggal dunia sebelum dibawa ke hospital atau ‘brought in death’ (BID).

Jumlah terbaharu itu menjadikan kumulatif sejak pesakit pertama, seorang paderi dari Sabah, meninggal dunia pada 17 Mac 2020 lalu meningkat kepada 28,354 kes, termasuk 5,728 BID.

Sarawak kekal mencatat jumlah kematian tertinggi membabitkan 17 pesakit, diikuti masing-masing lima di Kelantan dan Selangor; Sabah (empat); Perak (tiga); masing-masing dua di Johor dan Negeri Sembilan; dan masing-masing satu di Pahang, Pulau Pinang, Terengganu dan Kuala Lumpur.

Tiada kematian direkodkan di Kedah, Melaka, Perlis, Labuan dan Putrajaya.

Sembilan negeri kekal merekodkan jumlah kematian empat angka sejak awal tahun lalu hingga semalam, dengan tertinggi ialah Selangor membabitkan 9,564 kes; Johor (3,583); Kuala Lumpur (2,539); Sabah (2,454); Kedah (1,952); Pulau Pinang (1,561); Negeri Sembilan (1,223); Sarawak (1,198); dan Perak (1,061).

KKM juga memaklumkan jumlah keseluruhan kes aktif Covid-19 di Malaysia sehingga semalam turun kepada 77,305 kes berbanding 80,697 yang dicatat pada Jumaat lalu.

Daripada jumlah itu, 77.2 peratus atau 59,687 pesakit menjalani kuarantin di rumah, 10,807 di PKRC, hospital (6,191 pesakit); dan 620 pesakit dirawat di unit rawatan rapi dengan 297 daripadanya memerlukan alat bantuan pernafasan.

Sehingga semalam hanya dua negeri sahaja yang merekodkan jumlah kes aktif melepasi lima angka iaitu Selangor sebanyak 14,533 kes, dan Sarawak (10,092 kes).

Sementara itu mengikut statistik KKM, 70.6 peratus daripada jumlah keseluruhan kes positif melibatkan individu berusia 18 hingga 59 tahun, 13.9 peratus (0 hingga 11 tahun); 8.4 peratus (60 tahun ke atas); dan 7.1 peratus (12 hingga 17 tahun).

Individu yang tidak divaksin menjadi kumpulan tertinggi dijangkiti Covid-19 iaitu 66.6 peratus daripada keseluruhan kes positif, manakala 17.4 peratus melibatkan individu lengkap divaksinasi dan 16.0 peratus lagi belum lengkap divaksin.

Sementara itu, lelaki menjadi kumpulan jantina yang mencatat jumlah tertinggi positif Covid-19 membabitkan 57.3 peratus, manakala selebihnya adalah wanita.


Rejim Zionis serbu kem pelarian, tembak mati dua pemuda Palestin

Tentera rejim pengganas Israel menyerbu kem pelarian di Tebing Barat yang diduduki pada Khamis, mencetuskan pertempuran di mana dua rakyat Palestin terbunuh dan 15 cedera, ketika Israel menyasarkan apa yang dikatakan rangkaian pejuang selepas beberapa siri serangan maut.

Dalam kejadian berasingan, seorang warga Palestin menikam seorang lelaki Israel berusia 28 tahun di dalam bas di Tebing Barat sebelum dia dibunuh, kata tentera. Perkhidmatan kecemasan Magen David Adom berkata, mangsa yang ditikam telah dirawat dan dibawa ke hospital.

Klip video yang beredar dalam media sosial menunjukkan asap naik ke udara dari tengah kem pelarian Jenin ketika tembakan terus bergema. Yang lain kelihatan menunjukkan tentera Israel dan pejuang bersenjata Palestin bergerak melalui jalan sempit.

Serbuan itu dilakukan dua hari selepas seorang warga Palestin dari sebuah kampung berhampiran Jenin menembak dan membunuh lima orang di tengah Israel, sebahagian daripada gelombang serangan sejak beberapa hari kebelakangan ini yang menyebabkan 11 orang terbunuh.

Kementerian Kesihatan Palestin berkata Sanad Abu Atiyeh berusia 17 tahun dan Yazid al-Saadi, 23 tahun, terbunuh pada Khamis.

Ia berkata Nidal Jaafara, 30, ditembak dan dibunuh berhampiran bandar Bethlehem, Tebing Barat, merujuk kepada kejadian tikaman itu.

Tentera rejim mendakwa mereka diserang selepas memasuki Jenin untuk menangkap tiga suspek yang dikaitkan dengan serangan pada Selasa.

Rejim Zionis itu berkata mereka telah menahan sejumlah 31 suspek dalam serbuan Tebing Barat baru-baru ini bertujuan untuk menghalang lebih banyak serangan.

Kem pelarian Jenin adalah tempat kejadian salah satu pertempuran paling dahsyat dalam intifada Palestin kedua. Pada April 2002, tentera Israel memerangi pejuang Palestin di kem itu selama hampir tiga minggu. Dua puluh tiga askar Israel dan sekurang-kurangnya 52 rakyat Palestin, termasuk orang awam, terbunuh, menurut Pertubuhan Bangsa-Bangsa Bersatu.

Pihak Berkuasa Palestin (PA), yang mentadbir Tebing Barat yang diduduki dan berkoordinasi dengan Israel dalam hal keselamatan, tidak mempunyai kawalan ke atas Jenin dalam beberapa tahun kebelakangan ini. Tentera Israel yang beroperasi di dalam dan sekitar bandar dan kem pelarian sering diserang.

Kumpulan Jihad Islam mengumumkan “mobilisasi umum” pejuangnya selepas serbuan pada Khamis.

Dalam serangan Selasa, seorang warga Palestin berusia 27 tahun dari perkampungan Tebing Barat di Yabad, dekat Jenin, secara teratur menembak mati lima warga Israel.

Pada malam Ahad, dua simpatisan kumpulan IS menembak dan membunuh dua pegawai polis di pusat bandar Hadera, sementara minggu lalu, rempuhan dan serangan membunuh empat warga Israel.

Israel menawan Baitulmaqdis Timur, Tebing Barat dan Gaza dalam perang Timur Tengah 1967, wilayah Palestin untuk pembentukan sebuah negara pada masa depan.

Rejim Zionis Israel menakluk Baitulmaqdis Timur dalam satu langkah yang tidak diiktiraf di peringkat antarabangsa. Di Tebing Barat, ia terus membina dan mengembangkan penempatan Yahudi, yang kebanyakan masyarakat antarabangsa menganggapnya sebagai haram.

Bagaimanapun rejim itu berundur dari Gaza pada 2005, dan Pergerakan Perjuangan Islam Palestin (Hamas) mengambil alih kuasa dua tahun kemudian.

Sejak itu, Israel dan Hamas telah bertempur dalam empat peperangan. – Agensi


RUU Anti Lompat Parti tak dibentang, dua RUU lain dibentang bacaan kali pertama

Rang Undang-undang (RUU) Perlembagaan (Pindaan) 2022, yang antara lain bertujuan mengadakan peruntukan ketidakpakaian Perkara 119 kepada Raja-raja berhubung pendaftaran pemilih, dibentang untuk bacaan kali pertama di Dewan Rakyat hari ini.

Bagaimanapun, RUU Anti Lompat Parti yang sebelum ini didesak blok pembangkang, Pakatan Harapan (PH) sebagai syarat memorandum persefahaman (MoU) dengan kerajaan Perdana Menteri Datuk Seri Ismail Sabri Yaakob tidak dibentang pada sidang kali ini.

Terdahulu, PH juga menegaskan syarat utama MoU yang dimerterai dengan kerajaan adalah memastikan RUU Anti Lompat Parti itu diluluskan dengan segera sebelum pilihan raya umum ke-15 (PRU-15).

Rang Undang-undang bagi meminda Akta Perlembagaan (Pindaan) 2019 itu bertujuan memasukkan Perkara baharu 119A yang menyatakan Yang di-Pertuan Agong boleh dengan persetujuan Majlis Raja-raja menetapkan suatu pengecualian kepada mana-mana Raja dan isterinya, Yang Dipertua Negeri dan isteri, bakal raja, waris ganti dan waris lain Raja dan isteri mereka daripada pemakaian Perkara 119 berhubung pendaftaran pemilih.

Timbalan Menteri di Jabatan Perdana Menteri (Parlimen dan Undang-undang) Datuk Mas Ermieyati Samsudin ketika membentangkan rang undang-undang itu hari ini berkata bacaan kali kedua akan dibuat pada persidangan ini.

Akta Perlembagaan (Pindaan) 2019 antara lain menghendaki seseorang warganegara yang mencapai umur 18 tahun dan layak untuk mengundi didaftarkan secara automatik sebagai pemilih oleh Suruhanjaya Pilihan Raya.

Usia minimum mengundi rakyat Malaysia direndahkan kepada 18 tahun berbanding 21 sebelum ini, selepas Rang Undang-undang Perlembagaan (Pindaan) 2019 diluluskan Dewan Rakyat pada 16 Julai 2019 dan seterusnya oleh Dewan Negara pada 25 Julai 2019.

Turut dibentangkan untuk bacaan kali pertama ialah Rang Undang-undang Kawalan Padi dan Beras (Pindaan) 2022 untuk meminda Akta Kawalan Padi dan Beras 1994 (Akta 522) bertujuan memasukkan seksyen baharu iaitu Seksyen 28A yang memberi menteri kuasa untuk menetapkan melalui peraturan kesalahan yang boleh dikompaun dan kaedah serta tatacara bagi mengkompaun kesalahan.

Timbalan Menteri Pertanian dan Industri Makanan I Datuk Seri Ahmad Hamzah ketika membentangkan Rang Undang-undang itu berkata bacaan kali kedua akan turut dilakukan pada persidangan ini.


Zaman PH nak bagi bantuan kepada rakyat jawapan diberi tiada duit: Marzuki

Semasa pemerintahan Perikatan Nasional (PN), kebajikan rakyat sentiasa menjadi keutamaan Tan Sri Muhyiddin Yassin dan tidak pernah berkira-kira membuat keputusan memberi bantuan kepada orang ramai dalam berdepan cabaran krisis kesihatan.

Mantan Ketua Setiausaha Sulit Perdana Menteri (KSUS), Datuk Marzuki Mohamad yang berkhidmat dengan Muhyiddin sebelum ini mendedahkan keadaan tersebut berbeza ketika kerajaan Pakatan Harapan (PH) memerintah, apabila bantuan ingin diberikan rakyat jawapan yang akan diberi adalah tidak ada duit.

“Kalau saya ingat zaman PH dahulu, kerana saya pun dalam PH pada masa itu, bila disebut bantuan untuk rakyat jawapannya kita tiada duit.

“Tetapi rupanya ada duit. Kita duduk di situ rupanya ada duit yang kita boleh cari di mana-mana untuk tujuan membantu rakyat,” katanya dipetik dalam satu wawancara ekslusif sebuah portal.

Untuk rekod, sepanjang negara berdepan krisis kesihatan sebanyak RM530 bilion diluluskan pentadbiran Muhyiddin sebelum ini dengan pelbagai pakej bantuan diperkenalkan kepada rakyat.

Hampir setiap golongan masyarakat menerima bantuan yang disediakan oleh kerajaan dalam tempoh 17 bulan pandemik Covid-19 melanda negara.

“Ini saya fikir satu pakej rangsangan ekonomi yang terbesar dalam sejarah negara,” katanya lagi.

Tidak dinafikan pakej bantuan memberi implikasi kewangan yang besar kepada kerajaan, bagaimanapun dalam berdepan keadaan yang luar biasa kerajaan tidak boleh berkira-kira dengan hanya melihat keadaan rakyat diluar yang terjejas akibat kesan pandemik.

Jelas Marzuki, kerajaan mempunyai kemampuan untuk membayar hutang tersebut apabila keadaan kembali menjadi normal dan pendapatan negara semakin pulih selepas aktiviti ekonomi dapat berjalan semula.

“Memanglah tahap hutang meningkat sedikit tetapi hutang ini kita boleh bayar apabila kita ada pendapatan.

“Bila ekonomi telah dibuka dan sumber pendapatan negara bertambah, hutang itu kita boleh bayar. Tetapi yang penting ialah nyawa dan kehidupan rakyat yang terlibat,” terang Marzuki lagi.

Sepanjang tempoh 17 bulan Muhyiddin mengendalikan krisis kesihatan, Marzuki berkata kerajaan yang dipimpin Muhyiddin sentiasa mencari pendekatan yang terbaik dalam memastikan nyawa rakyat selamat dan pada masa kehidupan mereka dibela.

“Kita lihat dalam tempoh 17 bulan itu perkara utama yang dilaksanakan ialah bagaimana hendak memastikan nyawa rakyat selamat dan pada masa yang sama kehidupan mereka juga boleh dibela, terutama sekali dari segi pendapatan,” ujarnya lagi.

Menurut Marzuki lagi, ramai pihak terlepas pandang dengan pelaksanaan dan pakej bantuan yang diberikan oleh kerajaan walhal ia berjaya menyelamatkan sektor ekonomi negara disamping mengelakkan lebih ramai kehilangan pekerjaan.

“Jumlah subsidi upah yang diberikan oleh kerajaan sedikit sebanyak membantu pengusaha hotel dan sebagainya untuk mengekalkan pekerja walaupun tidaklah menampung keseluruhan tetapi meringankan beban.

“Saya lihat ada yang tidak dapat terus terlibat dalam sektor pelancongan semasa PKP (Perintah Kawalan Pergerakan) dilaksanakan dan mereka terpaksa menjadi nelayan untuk cari sumber pendapatan,” katanya yang sempat mengadakan lawatan bersama Muhyiddin meninjau program gelembung pelancongan pertama yang dibuka baru-baru ini.

Ujarnya lagi, di Langkawi sahaja kerajaan membelanjakan lebih RM 140 juta dalam bentuk subsidi upah kerana sesetengah hotel ini tidak boleh ditutup memandangkan terdapat ramai pekerja tempatan disitu.

“Kalau ditutup dan tiada maintenance (penyelenggaraan) hotel-hotel ini akan rosak.

“Jadi mereka terpaksa upah pekerja-pekerja walaupun tiada pendapatan perniagaan,” ujarnya lagi.

Sepanjang Muhyiddin mentadbir negara, kehidupan rakyat yang terjejas sentiasa menjadi pertimbangan utama kerana dasar kerajaan adalah prihatin kepada rakyat, jelas Marzuki lagi.

“Kita lihat kehidupan rakyat memang terjejas. Kerajaan dengan Muhyiddin sebagai Perdana Menteri pada ketika itu melihat perkara ini sebagai satu yang penting bagi kita.

“Dasar kita ialah prihatin kepada rakyat. Tidaklah kita kata kita laksanakan PKP dan kita tidak lihat dari segi aspek yang lain. Kerana itu, kerajaan telah beberapa kali melaksanakan pakej rangsangan ekonomi. Selepas satu, satu dilaksanakan – PRIHATIN, PEMULIH, PEMERKASA dan lain-lain,” katanya.


Kawalan ketat keselamatan di Hong Kong menjelang lawatan Presiden Xi

Pihak berkuasa mengerahkan pasukan keselamatan mengadakan kawalan ketat sekitar Hong Kong sebagai persediaan menyambut Presiden China Xi Jinping yang akan hadir ke majlis angkat sumpah pemimpin baharu bandar itu.

Presiden Xi juga dijadualkan menghadiri sambutan besar-besaran sempena ulang tahun ke-25 penyerahan wilayah bekas jajahan British itu kepada Beijing.

Tanglung merah dan poster menghiasi jalan utama dan laluan pejalan kaki berhampiran pusat konvensyen, lokasi bersejarah dimana gabenor kolonial terakhir, Chris Patten, menyerahkan Hong Kong kembali ke China pada tahun 1997.

Pada sebelah pagi, sekumpulan pegawai berkumpul di sebelah Pelabuhan Victoria untuk upacara menaikkan bendera dalam keadaan bergelora ketika bandar itu mengalami taufan pertamanya tahun ini.

Turut kelihatan, helikopter terbang di pelabuhan menggantung bendera China dan Hong Kong.

Xi tidak menghadiri acara menaikkan bendera itu dan media melaporkan beliau bermalam di seberang sempadan di Shenzhen selepas tiba di Hong Kong pada Khamis.

Xi dijangkan akan kembali bandar hub kewangan dunia pada Jumaat untuk menyaksikan majlis angkat pemimpin baharu bandar itu, John Lee.

Beberapa penganalisis melihat lawatan Xi sebagai lawatan kemenangan selepas Beijing mengetatkan kawalannya ke atas Hong Kong dengan undang-undang keselamatan negara yang menyeluruh, berikutan protes besar-besaran pro-demokrasi pada 2019.

Selepas tiba di Hong Kong pada Khamis, Xi berkata bandar itu berjaya mengatasi cabarannya dan “bangkit daripada abu”.

Lawatan Xi ke Hong Kong ini merupakan kali pertama sejak 2017 selepas kali terakhir menghadiri majlis angkat sumpah pemimpin wanita pertama di Hong Kong, Carrie Lam yang bergelut mentadbir wilayah itu selepas dilanda protes anti-kerajaan pada 2019 dan penularan Covid-19.


Thailand ‘tutup’ 10 wilayah, perintah berkurung 9 malam ke atas mulai Isnin

Thailand akan mengenakan sekatan pergerakan atau ‘lockdown’ di ibu kotanya, Bangkok dan sembilan wilayah lain mulai Isnin ini susulan lonjakan kes baharu Covid-19, kata Pusat Pentadbiran Situasi Covid-19 (CCSA) pada Jumaat.

Penduduk Bangkok dan wilayah berdekatan dengannya – Nakhon Pathom, Nonthaburi, Pathum Thani, Samut Prakan dan Samut Sakhon – serta penduduk di wilayah Selatan Thailand – Narathiwat, Pattani, Songkhla dan Yala – dinasihatkan untuk tinggal di rumah mulai Isnin ini dan hanya keluar untuk tujuan penting sahaja.

Jurucakap CCSA Apisamai Srirangsan berkata perintah berkurung dikuatkuasakan antara jam 9 malam hingga 4 pagi di 10 wilayah sebagai tindakan mengetatkan lagi sekatan di kawasan berisiko tinggi.

“Bagaimanapun penduduk boleh keluar jika berlaku kecemasan, kerja atau mendapatkan khidmat kesihatan,” katanya.

Institusi pendidikan di semua wilayah terbabit diteruskan menerusi program pembelajaran dalam talian, katanya sambil menambah pusat pemeriksan dan rondaan akan ditubuhkan oleh pasukan keselamatan bagi memastikan pergerakan orang ramai dapat diminimumkan.

Bagi Bangkok dan wilayah sekitarnya, kedai dan pasar perlu ditutup dari jam 8 malam hingga 4 pagi. Pemerintah juga mengarahkan penutupan sementara pusat beli-belah dan pasar utama komuniti di enam wilayah, kecuali pasar raya dan farmasi, restoran dan kafe, bank, serta kawasan yang ditentukan untuk program vaksinasi kebangsaan.

“Tempat makan boleh dibuka sehingga jam 8 malam tetapi perlu ditekankan bahawa tempat-tempat ini tidak dibenarkan menawarkan perkhidmatan makan malam atau minuman beralkohol. Hanya perkhidmatan bawa pulang yang akan dibenarkan.

“Tempat yang dilaporkan terdedah kepada jangkitan perlu ditutup. Ini termasuk perniagaan urut dan spa serta pusat kecantikan,” kata Apisamai.

Mulai Isnin ini, sektor awam dan swasta di Bangkok dan wilayah berdekatan diwajibkan untuk melaksanakan peraturan kerja dari rumah secara maksimum sementara perkhidmatan pengangkutan awam akan dihadkan. Perhimpunan sosial juga akan terhad kepada lima orang di semua kawasan itu.

Pada Jumaat, CCSA melaporkan kes baharu jangkitan Covid-19 adalah sebanyak 9,276 kes di mana Bangkok sahaja mencatatkan 4,754 kes aiatu 51 peratus daripada keseluruhan jangkitan.

Jumlah keseluruhan jangkitan sejak pandemik Covid-19 melanda negara itu kini mencecah 317,506 individu dengan 2,534 kematian. – Agensi


Muhyiddin gesa kerajaan tunda kenaikan fi rawatan hospital, klinik

Ahli Parlimen Pagoh, Tan Sri Muhyiddin Yassin menggesa kerajaan menunda dan meneliti semula cadangan menaikkan kadar bayaran rawatan kesihatan di fasiliti kerajaan.

Menurut Muhyiddin yang juga bekas perdana menteri, rakyat hari ini sudah cukup terseksa dengan keadaan ekonomi yang menekan ditambah dengan kadar inflasi serta kenaikan Kadar Dasar  Semalaman (OPR).

“Saya faham dalam keadaan kerajaan berdepan masalah kekangan fiskal yang agak meruncing, maka sumber-sumber lain perlu dicari untuk menampung perbelanjaan kerajaan termasuk mengenakan bayaran tertentu bagi perkhidmatan yang disediakan kepada rakyat.

“Namun saya ingin mengingatkan kerajaan supaya tidak tergesa-gesa untuk meningkatkan bayaran perkhidmatan kesihatan di hospital dan di klinik kerajaan kerana ini akan menambah lagi beban rakyat yang pada masa ini sedang menanggung sengsara akibat kenaikan harga barangn keperluan harian, kadar inflasi, kenaikan OPR dan baru-baru ini ialah kenaikan tarif elektrik.

Jadi, jika ada cadangan daripada kerajaan untuk menaikkan kadar bayaran rawatan kesihatan awam, saya minta supaya ianya ditangguhkan dahulu dan diteliti semula,” katanya ketika membahaskan Laporan Kertas Putih Kesihatan 2023 di Dewan Rakyat, hari ini.

Beliau mencadangkan kenaikan kadar fi rawatan kesihatan di klinik dan hospital kerajaan itu dikecualikan kepada golongan B40.

Namun katanya, kini ada juga rakyat yang bukan tergolong dalam B40 jatuh miskin akibat kenaikan kos sara hidup.

“Untuk meringatkan beban rakyat, kerajaan boleh mengecualikan golongan B40 daripada dikenakan bayaran.

“Tetapi kita tahu melalui kajian-kajian dibuat, ramai yang tidak tergolong dalam kelompok B40 telah pun jatuh miskin akibat kenaikan kos sara hidup yang mendadak.

“Beberapa kajian yang saya lihat termasuk yang dikeluarkan oleh Merdeka Centre baru-baru ini, majoriti rakyat merasakan kedudukan kewangan mereka lebih teruk pada tahun ini berbanding tahun yang lalu. Dapatan ini tidak terhad kepada golongan B40 sahaja,” katanya.

Dalam perbahasan sama beliau menyifatkan pandemik Covid-19 yang melanda dunia mengingatkan kerajaan supaya sentiasa meningkatkan kesiapsiagaan sistem kesihatan negara bagi menghadapi sebarang tekanan krisis kesihatan pada masa hadapan.

“Ini menuntut kerajaan supaya memberikan keutamaan pada usaha membangunkan suatu sistem kesihatan yang bukan sahaja cekap tapi juga mapan dan berdaya tahan,” katanya.


DAP bidas UMNO tumpu isu Najib tapi tak prihatin skandal kapal LCS

Veteran DAP Lim Kit Siang mengkritik pemimpin tertinggi UMNO kerana mereka kelihatan kurang prihatin terhadap akauntabiliti dalam skandal kapal tempur pesisir pantai (LCS) bernilai RM9 bilion, berbanding isu yang mereka bangkitkan mengenai rayuan sabitan hukuman terhadap Datuk Seri Najib Razak.

Ahli Parlimen Iskandar Puteri itu berkata, mereka amat bimbang kerana laporan Jawatankuasa Siasatan Khas Tadbir Urus, Perolehan dan Kewangan (JKSTUPKK) yang menamakan Presiden Umno Datuk Seri Ahmad Zahid Hamidi sebagai bertanggungjawab sepenuhnya terhadap pembelian enam buah kapal itu dengan harga RM9 bilion.

“Adakah ‘tangan tersembunyi’ di belakang Zahid dan siapakah ‘tangan tersembunyi’ ini?,” soal Kit Siang.

Beliau berkata baharu semalam Zahid mengatakan bahawa keputusan Mahkamah Persekutuan menolak permohonan Najib untuk mengemukakan bukti baharu dalam rayuan kes SRC International “menghakis integriti badan kehakiman”, tetapi telah berdiam diri sepenuhnya mengenai laporan JKSTUPKK yang mendedahkan peranan utamanya dalam skandal LCS.

“Bolehkah Zahid menjelaskan sikap berdiam diri mengenai peranan utamanya dalam skandal LCS RM9 bilion, yang telah mendedahkan penafian berterusannya sebelum ini bahawa dia tidak harus dipersalahkan atas skandal LCS, sebagai pembohongan?,” soal beliau lagi.

Laporan JKSTUPKK mendedahkan bahawa Zahid, sebagai menteri pertahanan pada 2011, telah memihak kepada kontraktor, Boustead Naval Shipyard Sdn Bhd (BNS) dan bukannya Tentera Laut Diraja Malaysia (TLDM), pengguna akhir untuk enam LCS yang ditempah kerajaan.

Kit Siang berkata Zahid berhutang penjelasan kepada orang ramai mengapa beliau tidak mengendahkan syor TLDM untuk LCS jenis Sigma dan sebaliknya secara unilateral memilih untuk menggunakan Gowind.

Laporan JKSTUPKK juga mengandungi teguran Panglima TLDM ketika itu Laksamana Tan Sri Abdul Aziz Jaafar, yang menyifatkan perolehan aset TLDM kerajaan berdasarkan pilihan kontraktor dan bukannya tentera laut, sebagai tidak pernah berlaku sebelum ini.

Lim juga meminta Suruhanjaya Pencegahan Rasuah Malaysia (SPRM) menjelaskan mengapa agensi itu masih belum mendakwa sesiapa secara langsung untuk skandal LCS berkenaan.

Menurutnya tiga pertuduhan terhadap bekas Pengarah Urusan Boustead Heavy Industries Corp Bhd (BHIC) Tan Sri Ahmad Ramli Mohd Nor pada Isnin lepas tidak berkaitan dengan isu itu kerana ia mendahului Surat Anugerah 16 Disember 2011 untuk perolehan LCS.

Beliau juga menggesaMenteri Pertahanan Datuk Seri Hishammuddin Hussein bertanggungjawab kerana masih mendiamkan diri mengenai keputusan kementeriannya bagi mengurangkan separuh bilangan LCS yang perlu disiapkan dan dihantar kepada TLDM oleh kontraktor, tanpa dana tambahan kerajaan.

“Apabila Hishammuddin hadir di hadapan Jawatankuasa Kira-kira Wang Negara pada 25 Januari 2022, beliau bercakap mengenai ‘penstrukturan semula korporat’ kontrak LCS RM9 bilion dan kontraktor, BNS, perlu menyerahkan dua LCS tanpa sebarang kos baharu kepada kerajaan.

“Tetapi persoalan yang lebih penting ialah sama ada kontraktor BNS telah bersetuju untuk menyiapkan LCS 1 tanpa melibatkan peruntukan baharu kerajaan,” kata Kit Siang.

Beliau menuntut menteri menunjukkan akauntabiliti dengan menjawab soalan yang dikemukakan secara terbuka kepada mereka mengenai perolehan awam dan kewangan.


Taktikal sahaja namakan Sulaiman sebagai KM Melaka, sebenarnya Rauf

Langkah Barisan Nasional (BM) menamakan Datuk Seri Sulaiman Md Ali sebagai calon Ketua Menteri (KM) sekiranya gabungan itu menang Pilihan Raya Negeri (PRN) 20 November ini hanya strategi politik dan taktikal semata-mata.

Sebaliknya, Pengerusi Badan Perhubungan UMNO Negeri, Datuk Seri Ab Rauf Yusoh, adalah individu yang telah dinamakan lebih awal untuk menjadi KM Melaka jika BN menang.

Agenda Daily difahamkan, Ab Rauf yang sebelum ini dilantik sebagai Speaker Dewan Undangan Negeri (DUN) Melaka adalah individu berkebolehan untuk menggalas tugas itu kerana peranannya dalam pentadbiran negeri sebelum ini.

Beliau juga dikatakan mendapat restu Presiden UMNO Datuk Seri Ahmad Zahid Hamidi untuk diangkat sebagai KM Melaka. Sebab itu, kali ini beliau dicalonkan untuk bertanding.

Pada Pilihan Raya Umum Ke-14 lalu Ab Rauf tidak dicalonkan, namun setelah kerajaan Pakatan Harapan Melaka tumbang pada Mac 2020, beliau dilantik sebagai Speaker DUN.

Ab Rauf yang sebelum ini dikatakan kerap memberi tunjuk ajar kepada Sulaiman yang ketika itu menjadi KM, bagaimana untuk mentadbir negeri, mengundang keresahan beberapa Ahli Exco, termasuk Datuk Seri Idris Haron dan Datuk Nor Azman Hassan, kedua-duanya wakil rakyat UMNO.

Lagi pula Sulaiman tidak disukai beberapa pemimpin atasan UMNO negeri pimpinan Ab Rauf.

Terdahulu, ketika mengumumkan calon KM Melaka hari ini, Pengarah Jentera Pilihan Raya BN, Datuk Seri Mohamad Hasan berkata Sulaiman dilihat sebagai pemimpin yang disenangi rakyat Melaka serta bebas daripada sebarang isu.

“Saya harap pentadbiran beliau diterima ramai, beliau tiada isu…Insya-Allah jika diizinkan Allah kita jadikan Sulaiman Md Ali Ketua Menteri Melaka yang baharu,” kata Mohamad selepas melancarkan manifesto BN, hari ini.

Mengulas mengenai beberapa nama yang sebelum ini turut disebut sebagai calon Ketua Menteri daripada BN, Mohamad, pemimpin-pemimpin berkenaan berpotensi untuk dilantik sebagai Exco Kerajaan Negeri atau meneruskan khidmat sebagai wakil rakyat.

Apa yang utama, kata Mohamad ialah, kerajaan negeri yang bakal dibentuk lebih stabil dan bebas daripada sebarang ancaman pemimpin yang berpaling tadah.

“Kita mesti ada satu parti teras tubuhkan kerajaan, kalau nak kestabilan politik mesti kita sendiri tubuhkan kerajaan. Kerana kita tak mahu setiap ketika ada orang mengugut dan mengancam untuk tarik sokongan, akhirnya rakyat juga akan susah.

“Saya harap rakyat Melaka pada 20 November ini pilih parti (yang) telah terbukti… kita sudah ada track record yang lama dan bagi kepada satu parti teras (iaitu) BN mentadbir Melaka,” katanya.

Difahamkan, kem penyokong Ab Rauf bagaimanapun tidak terkejut atau kecewa dengan pengumuman itu kerana mereka telah mengetahui lebih awal bahawa bekas Speaker DUN Melaka itu sebenarnya yang akan dilantik sebagai KM Melaka.

Bagi mereka pengumuman itu hanya sebagai taktikal politik sedangkan sebenarnya Ab Rauf lebih layak untuk menerajui pentadbiran negeri, sesuai dengan tugas digalasnya sebagai Pengerusi Badan Perhubungan UMNO Melaka.

PRN Melaka diadakan setelah berlaku krisis pentadbiran dalam kerajaan negeri pimpinan Sulaiman apabila empat Ahli Dewan Undangan Negeri (ADUN), termasuk Idris dan Noor Azman, menarik sokongan.

Dua ADUN lain ialah Datuk Norhizam Hassan Baktee (Bebas-Pengkalan Batu); dan Datuk Noor Effandi Ahmad (Bersatu-Telok Mas).

Susulan penarikan sokongan itu, Yang di-Pertua Negeri, Tun Mohd Ali Rustam membubarkan DUN setelah mendapat nasihat Sulaiman dan Ab Rauf. SPR menetapkan 8 November lalu sebagai hari penamaan calon, diikuti 16 November bagi pengundian awal dan 20 November pengundian biasa.

Seramai 112 calon layak bertanding pada PRN Melaka kali ini.


Sembang santai di Parlimen Pagoh

Pengerusi Perikatan Nasional Tan Sri Muhyiddin Yassin yang juga Presiden Bersatu turut bersolat Jumaat di Masjid Jamek Haji Yaakob Lenga, Pagoh, semalam (9 September 2022).

Assalamualaikum wrth

Hari ini saya turun ke Pagoh bagi menyertai beberapa program sembang santai dan ramah mesra dengan penduduk di kawasan Parlimen saya.

Di Kampung Sebasu, Paya Redan saya berpeluang bertemu dengan Md Aliff Danial Muhammad Asri, 19, yang merupakan ikon pemotoran cub prix di Bengkel Motor Asri kepunyaan bapanya.

Saya kagum mendengar cerita Aliff Danial, satu-satunya pelumba dari Malaysia yang terpilih menyertai Yamaha VR46 Master Camp di Tavullia, Itali pada bulan Jun lalu.

Dia bersama empat lagi pelumba lain dari seluruh Asia berpeluang menjalani pelbagai latihan di akedemi milik Valentino Rossi itu.

Saya mengucapkan tahniah kepada Aliff Danial dan berharap kejayaan ini menjadi pembakar semangat kepada dia untuk mencipta lebih banyak kejayaan pada masa hadapan selain menjadi motivasi kepada anak-anak muda lain untuk berjaya dalam bidang masing-masing.

Pengerusi Perikatan Nasional Tan Sri Muhyiddin Yassin yang juga Presiden Bersatu bergambar kenangan bersama ahli kelab permotoran Pagoh, semalam (9 September 2022).

Di kampung yang sama saya sempat bersarapan dengan penduduk setempat di Warung Salina Rossa yang turut disertai oleh kumpulan bacaan yasin dan marhaban kampung tersebut dan Kampung Tengah.

Saya sempat bertanya khabar dan menjawab pertanyaan beberapa penduduk berhubung isi-isu semasa termasuk Pilihan Raya Umum Ke-15.

Saya menjelaskan sebagai Ahli Parlimen Pagoh, Presiden Bersatu dan Pengerusi Perikatan Nasional (PN) agenda membantu rakyat merupakan agenda nombor satu bagi parti ini.

Ini termasuk usaha menyediakan lebih banyak peluang pekerjaan dan latihan kemahiran usahawan kepada orang muda dan graduan universiti.

Langkah ini perlu kerana saya sedar ramai yang terkesan dengan impak pandemik Covid-19 sejak dua tahun lalu termasuk golongan muda yang kehilangan pekerjaan.

Saya juga mengambil peluang menziarahi dua warga emas di kampung tersebut iaitu Haji Hasni Hamzah atau lebih dikenali dengan panggilan Cikgu Bakar, 86, dan Puan Asmah Nasir, 80. Saya doakan mereka diberi kesihatan.

Sementara menunggu waktu untuk solat Jumaat di bersama penduduk Masjid Jamek Haji Yaakob Lenga , saya singgah sebentar di Kedai Kopi Keng Wah beramah mesra dengan pelanggan berketurunan Tionghoa di situ.

Sebelum beredar, saya menyampaikan bantuan kebajikan berupa barangan keperluan asas untuk pesakit kanser, kerusi roda dan wang tunai kepada beberapa penduduk yang tidak bernasib baik di pekan tersebut.

Saya juga menyertai jemaah Masjid Jamek Haji Yaakob Lenga dalam jamuan makan tengah hari di pekarangan masjid tersebut usai solat Jumaat.

Bekas Perdana Menteri yang juga Pengerusi Perikatan Nasional Tan Sri Muhyiddin Yassin bertemu masyarakat Cina di Kedai Kopi Keng Wah, dalam lawatannya di Parlimen Pagoh, semalam (9 September 2022).

Pada sebelah petang pula, saya hadir bagi menyampaikan hadiah acara sukaneka masyarkat Orang Asli di Kampung Sentosa.

Acara sukaneka itu meriah kerana diadakan sempena majlis perkahwinan satu pasangan Orang Asli di situ.

Saya turut menunaikan permintaan masyarakat di situ untuk memiliki sebuah balai raya dengan memberi peruntukan sebanyak RM100,000 serta menyampaikan sumbangan bot dan enjin bot untuk membolehkan mereka keluar mencari rezeki di sungai.

Dalam ucapan ringkas, saya berpesan kepada masyarakat Orang Asli agar sentiasa menitikberatkan pendidikan demi masa depan generasi muda selain sentiasa menjaga kesihatan.

Tan Sri Muhyiddin Yassin
Bekas Perdana Menteri
Pengerusi Perikatan Nasional dan Presiden Bersatu


Denda hingga RM10,000, penjara tunggu ‘mat rempit’ berlumba

Seksyen 42 Akta Pengangkutan Jalan 1987 akan dipinda untuk mengenakan hukuman lebih berat terhadap mereka yang terlibat dalam aktiviti lumba haram atau ‘mat repmpit’.

Ketua Setiausaha Kementerian Pengangkutan Datuk Isham Ishak berkata hukuman yang lebih berat itu akan menyaksikan denda minimum dinaikkan daripada RM300 kepada jumlah yang lebih berkesan, mungkin antara RM5,000 dan RM10,000, serta hukuman penjara bagi pesalah.

Isham berkata pindaan itu juga membolehkan tindakan diambil terhadap bengkel pengubahsuaian motosikal yang digunakan oleh mat rempit.

Beliau berkata tindakan juga akan diambil terhadap ibu bapa yang membenarkan anak mereka di bawah umur 18 tahun menyertai aktiviti lumba haram.

Beliau menambah bahawa ibu bapa juga harus bertanggungjawab.

Isham berkata penonton dan penyokong lumba haram juga akan menghadapi tindakan undang-undang.

“Ini adalah antara pindaan yang kita lihat untuk menghentikan kegiatan mat rempit. Isu ini harus ditangani secara menyeluruh, bukan sahaja aspek mat rempit tetapi juga keseluruhan sistem yang menyumbang kepada ancaman ini.

“Kami serius menangani isu ini bagi mengelak ia lebih teruk dan menjadi penyakit sosial. Tingkah laku mat rempit membahayakan bukan sahaja nyawa mereka tetapi juga pengguna jalan raya lain. Kematian mereka bukan sahaja kehilangan keluarga tetapi kepada bangsa juga.

“Justeru, kami menggesa anak muda supaya tidak menjadi mat rempit yang bukan sahaja keji malah boleh meruntuhkan asas negara,” katanya pada sidang media di ibu pejabat polis kontinjen negeri di Georgetown hari ini (9 Ogos 2022).

Hadir sama Pengarah Jabatan Siasatan dan Penguatkuasaan Trafik Bukit Aman Datuk Wira Mat Kasim Karim dan Ketua Polis Negeri Datuk Mohd Shuhaily Mohd Zain.

Pindaan terbaharu akta itu adalah yang ketiga selepas pindaan dibuat untuk mengenakan hukuman lebih berat bagi pemanduan dalam keadaan mabuk serta peraturan penunggang e-hailing.

Isham berkata pindaan itu akan dibentangkan di Parlimen pada sidang Dewan Rakyat pertama tahun depan.

Isham berkata pasukan petugas akan ditubuhkan untuk meneliti perkara itu.

Beliau berkata selain kementerian, polis, badan bukan kerajaan (NGO), Jabatan Pengangkutan Jalan (JPJ) dan masyarakat sivil akan mendapat sokongan mereka.

Beliau berkata pasukan petugas akan kembali kepada mereka dengan input dalam tempoh tiga bulan.

“Kami sedang melihat untuk membenarkan syarikat insurans mendapat akses kepada pangkalan data JPJ, yang membolehkan mereka menyemak butiran mat rempit yang telah dihukum supaya premium insurans yang lebih tinggi boleh dikenakan ke atas mereka.

“Malah kita mungkin membenarkan pihak berkuasa tempatan menyita dan membatalkan lesen bengkel, yang melakukan pengubahsuaian haram untuk motosikal.

“Malah, kita sedang melihat pendekatan bersepadu untuk menangani isu ini. Ini bukan sahaja berlaku di sini tetapi di negara lain juga, dan mereka boleh menangani perkara itu. Kita juga boleh melakukannya secara menyeluruh.

“Kami akan mengambil kira semua cadangan dan input kerana kami menyasarkan untuk memastikan pindaan Seksyen 42 Akta Pengangkutan Jalan 1987 adalah adil dan diterima semua,” katanya.

Fenomena perlumbaan haram sudah lama berlaku di Malaysia. Pada 17 Julai, lima lelaki maut dan dua lagi cedera dalam nahas di sepanjang Lebuhraya Tun Dr Lim Chong Eu.

Polis percaya penunggang dalam kemalangan itu berlumba secara haram sebelum hilang kawalan dan terbabas.


Asyraf masih tak puas hati isu KWSP, lancar kaji selidik pula

Tidak berpuas hati tuntutan berhubung isu pengeluaran Kumpulan Wang Simpanan Pekerja (KWSP), Datuk Asyraf Wajdi Dusuki mengambil langkah melancarkan pula kaji selidik bagi meneruskan desakannya terhadap Perdana Menteri Datuk Seri Ismail Sabri Yaakob.

Ketua Pemuda UMNO itu mengumumkan kajian tersebut akan dikendalikan Sekretariat Penyelidikan sayap parti itu bagi mendapatkan maklum balas dan kehendak rakyat berhubung isu pengeluaran KWSP.

“Kajian ini bersifat telus dan tidak memihak kepada sesiapa.

“Dapatan ini akan membantu mengenal pasti adakah ada keperluan untuk meluluskan pengeluaran ini,” katanya dalam kenyataan di Facebook.

Jelasnya, hasil kaji selidik itu akan dikongsi dengan umum dan akan dibawa kepada perhatian kerajaan.

“Mohon penyertaan semua untuk menjawab soalan kaji selidik. Hanya mengambil masa tak sampai satu minit.

“InsyaAllah, saya sudah minta Exco Penyelidikan Pemuda Umno Azril Sarit untuk berkongsi dapatan dengan semua dan akan dibawa kepada pihak kerajaan,” katanya lagi.

Dalam pada itu Asyraf berkata, pendapatan KWSP tidak akan terkesan dengan pengeluaran RM10,000 terakhir yang diminta oleh rakyat selepas ia mencatatkan peningkatan pendapatan pelaburan kasar kepada RM48.02 bilion.

“Implikasinya mungkin sekitar RM25 bilion sahaja sebagaimana i-Sinar dan i-Citra.

“Kalau ikutkan, caruman bulanan yang KWSP terima adalah RM6.5 bilion. Setahun RM78 bilion. Setakat pusing yang ini pun sepatutnya lebih daripada cukup,” katanya.

“Perlukah dicairkan aset-aset KWSP di luar negara yang berjumlah kira-kira RM356 bilion, iaitu 36% daripada jumlah aset pelaburan KWSP sebanyak RM988.55 bilion? Tak perlu.”

KWSP semalam mengumumkan pendapatan pelaburan kasar sebanyak RM48.02 bilion untuk sembilan bulan pertama berakhir 30 Sept 2021, meningkat 7.7%, atau RM3.42 bilion, berbanding RM44.60 bilion yang dicatatkan dalam tempoh sama tahun sebelumnya.


PPV mega di Bukit Jalil kendali 4,000 penerima vaksin dibuka esok

Pusat Pemberian Vaksin (PPV) berskala besar di Axiata Arena Bukit Jalil, yang mampu memuatkan kira-kira 4,000 pengunjung setiap hari, bakal memulakan operasinya esok.

Bagaimanapun, pada peringkat awal pihak pengurusan PPV itu menetapkan hanya akan menerima 1,600 penerima vaksin setiap hari, tetapi akan ditambah secara berperingkat dari semasa ke semasa.

Pengurus PPV Axiata Arena Bukit Jalil, Dr Mohd Fadhli Mohd Fauzi berkata individu yang akan datang ke PPV itu adalah mereka yang akan mengambil dos kedua vaksin Covid-19 selepas janji temu ditukar dari PPV Kompleks Sukan Desa Tasik dan Kompleks Komuniti Muhibbah.

“Sebelum ini, dua kompleks itu masing-masing boleh memuatkan 800 orang sebab itu kita akan mula menerima kunjungan 1,600 individu.

“Bila kita boleh pastikan semua proses lancar, tahap keselesaan penerima vaksin berada pada tahap maksimum dan tiada isu kesesakan, maka kita akan naikkan kepada angka 4,000 individu secara berperingkat,” katanya hari ini.

Selain Axiata Arena Bukit Jalil, PPV mega yang akan dibuka esok ialah di Pusat Konvensyen Kuala Lumpur (KLCC); Pusat Konvensyen Setia City (SCCC) dekat Shah Alam; dan Universiti Teknologi Mara (UiTM) Puncak Alam.

Dr Mohd Fadhli juga berkata pihaknya telah melakukan simulasi penuh proses pemberian vaksin kepada 36 petugas barisan hadapan di PPV Axiata Arena Bukit Jalil, pagi tadi.

Katanya, proses itu berjalan lancar disaksikan Menteri Penyelaras Program Imunisasi Covid-19 Kebangsaan (PICK), Khairy Jamaluddin dan Menteri Belia dan Sukan, Datuk Seri Reezal Merican Naina Merican.

“Semua meja dan kerusi juga sudah siap disusun, selain penyediaan ruang menunggu bagi penerima vaksin. Dalam hal ini, kita akan terus mempertingkatkan proses perkhidmatan dari semasa ke semasa,” katanya.

Belau berkata, kira-kira 200 petugas membabitkan kakitangan kesihatan, sukarelawan, anggota polis, Angkatan Tentera Malaysia (ATM) dan Jabatan Sukarelawan Malaysia (RELA) akan ditempatkan di PPV Axiata Arena Bukit Jalil bagi melancarkan proses pemberian vaksin.

“Saya sarankan penerima vaksin supaya datang setengah jam atau sejam awal daripada masa janji temu ditetapkan. Kita ada ruang menunggu tetapi kalau terlalu ramai datang pada satu-satu masa, ia akan menyebabkan kesesakan dan penjarakan fizikal sukar dilakukan.

“Individu mempunyai simptom seperti batuk dan demam pula tidak disarankan datang ke pusat vaksin dan sesi janji temu mereka akan ditukar ke tarikh lain lebih sesuai,” katanya.


Polis siasat kehilangan wanita, dipercayai mangsa culik

Seorang wanita berusia 36 tahun dilaporkan hilang sejak semalam di Kampung Semat Jal, Tumpat, dipercayai menjadi mangsa kes culik.

Ketua Polis Daerah Tumpat ACP Amran Dolah berkata dalam kejadian pukul 5.10 petang itu, mangsa dipercayai dilarikan oleh empat suspek lelaki menggunakan sebuah kereta jenis Toyota Vios berwarna perak.

“Suspek juga dikatakan bersenjatakan pistol dan ketika kejadian kereta yang dipandu dilihat menghala ke Wakaf Bharu, Tumpat.

“Polis Tumpat mengesahkan menerima laporan berkaitan kejadian itu dan kes masih dalam siasatan,” katanya dalam kenyataan hari ini.

Amran berkata orang ramai yang terjumpa dengan kenderaan terbabit diminta memaklumkan segera kepada Gerakan Ibu Pejabat Polis Kontinjen (IPK) Kelantan menerusi talian 09-7450999 atau Gerakan Daerah 09-7257222 di Ibu Pejabat Polis Daerah (IPD) Tumpat.

“Saya memohon kerjasama daripada orang ramai untuk tidak membuat sebarang spekulasi yang boleh mengganggu siasatan pihak polis,” katanya.


Pemberian vaksin terus melepasi 200,000 dos

Jumlah pemberian vaksin harian bagi Program Imunisasi Covid-19 Kebangsaan (PICK) menunjukkan trend positif apabila terus melepasi sasaran 200,000 dos sehari.

Menteri Kesihatan Datuk Seri Dr Adham Baba berkata semalam sahaja 204,839 dos vaksin Covid-19 diberikan di seluruh negara.

Daripada jumlah itu, beliau berkata, seramai 196,775 individu menerima dos pertama manakala 8,064 individu menerima dos kedua.

Setakat semalam katanya, seramai 1,476,753 individu telah melengkapkan dua dos vaksin dan seramai 3,632,195 individu telah menerima dos pertama, menjadikan jumlah keseluruhan pemberian dos pertama dan kedua di negara ini adalah sebanyak 5,108,948.

Lima negeri yang mencatatkan penerima kedua-dua dos tertinggi ialah Selangor dengan 188,497 diikuti Sarawak (169,172); Johor (143,268); Perak (139,623) dan Kuala Lumpur (132,417).

Pada Selasa negara buat pertama kali merekodkan 215,876 dos vaksinasi harian, sekali gus mencapai sasaran yang ditetapkan kerajaan iaitu 200,000 dos sehari.

Sementara itu, berdasarkan laporan harian jumlah pendaftaran kumulatif vaksin di laman sesawang www.vaksincovid.gov.my, sebanyak 14,637,437 pendaftaran direkodkan setakat semalam.


4 tawaran calon Perikatan Nasional kepada pengundi Simpang Renggam

Calon Perikatan Nasional Parlimen Simpang Renggam, Mohd Fazrul Kamat mengumumkan empat tawaran baharu sekiranya menang pada Pilihan Raya Umum Ke-15 (PRU-15), Sabtu ini.

Beliau berkata, tawaran tersebut tidak diberitahu sebelum ini dan diumumkan dalam masa berbaki dua hari sebelum tamat tempoh berkempen.

“Empat tawaran baharu ini segaja dilewatkan untuk dimaklumkan sebagai usaha terakhir memikat pengundi selepas melihat sambutan luar biasa daripada penduduk setempat.

“Perkara utama yang menjadi taruhan adalah ingin membawa suara Simpang Renggam dan peranan di Dewan Rakyat dengan menubuhkan jawatankuasa khas mengumpulkan kepakaran tempatan, pemimpin komuniti, badan bukan kerajaan untuk membincangkan dan membawa isu setempat,” katanya.

Beliau berkata demikian ketika ditemui semasa berkempen di pekan Simpang Renggam, hari ini (17 November 2022).

Pada PRU-15, Mohd Fazrul akan berdepan calon Pakatan Harapan Dr Maszlee Malik, calon Barisan Nasional Datuk Seri Hasni Mohammad dan calon Gerakan Tanah Air (GTA), Kamal Kusmin.

Katanya, tawaran itu bertujuan membawa isu setempat ke Dewan Rakyat untuk perhatian segera selain membincangkan polisi dan dasar nasional di peringkat kebangsaan yang terkait secara langsung dengan kehidupan orang-orang Simpang Renggam.

“Tawaran kedua adalah membangun dan memperkasakan ekonomi penduduk setempat dengan menjadikan Simpang Renggam sebagai hab ekonomi digital luar bandar yang memfokuskan produk asas tani, buatan sendiri dan produk makanan,” ujarnya.

Anak jati Kampung Perak di Machap di Simpang Renggam itu juga menawarkan Simpang Renggam sebagai Parlimen yang prihatin, berkebajikan dan membela.

Ujarnya, melalui tawaran itu juga akan memperkenalkan kupon barangan asas makanan sebagai strategi serampang dua mata iaitu memperkasakan perniagaan runcit tempatan dan membantu golongan kurang berkemampuan.

Sementara tawaran terakhir katanya, adalah kebajikan untuk anak muda tempatan dengan menyediakan hab premis perniagaan dengan konsep gerai pihak berkuasa tempatan dan memfokuskan bidang kemahiran melalui kerjasama dengan kerajaan Persekutuan.

“Saya tidak akan menjanjikan sesuatu yang di luar kemampuan kerana tidak mahu masyarakat setempat terjerat dengan janji yang tidak tertunai yang secara tidak langsung memberikan kesan pada perkhidmatan saya nanti,” katanya.

Beliau amat berharap, lebih ramai lagi masyarakat setempat memberikan sokongan kepadanya agar dapat menjadi anak tempatan pertama berkhidmat sebagai wakil suara rakyat di Simpang Renggam.


Pelaburan langsung ke luar negara tahun lepas naik kepada RM602.1 bilion: MITI

Jumlah pelaburan langsung ke luar negara (DIA) syarikat Malaysia meningkat sebanyak 10.1 peratus kepada RM602.1 bilion pada 2022 berbanding RM547.0 bilion pada tahun sebelumnya.

Kementerian Perdagangan Antarabangsa Dan Industri (MITI) yang memetik data daripada Jabatan Perangkaan Malaysia berkata DIA bagi tahun 2022 pula telah mencatatkan peningkatan ketara dengan pelaburan paling tinggi ke Singapura iaitu sebanyak RM126.8 bilion diikuti Indonesia (RM63.5 bilion) dan Belanda (RM38.8 bilion), lapor Bernama.

Bagi tahun 2021, pelaburan langsung ke luar negara mencatatkan pelaburan paling tinggi ke Singapura iaitu sebanyak RM109.4 bilion diikuti Indonesia (RM51.6 bilion) dan United Kingdom (RM35.2 bilion).

“Sektor yang menyumbang kepada jumlah DIA tertinggi bagi 2021 adalah sektor perkhidmatan iaitu sebanyak RM374.1 bilion dengan kenaikan sebanyak 8.6 peratus kepada RM406.2 bilion diikuti sektor perlombongan sebanyak RM65.2 bilion pada tahun 2021, meningkat sebanyak 16.6 peratus kepada RM76.0 bilion.

“Sektor perkilangan pula mencatatkan sebanyak RM53.7 bilion pada tahun 2021 dan turut meningkat sebanyak 10.8 peratus pada 2022 kepada RM59.5 bilion,” katanya dalam jawapan bertulis yang disiarkan di laman sesawang Parlimen hari ini.

Kementerian itu menjawab soalan Datuk Syed Abu Hussin Hafiz Syed Abdul Fasal (PN-Bukit Gantang) yang ingin tahu kedudukan pelaburan negara di luar negeri dan jumlah pelaburan bagi 2021 dan 2022.

Aliran keluar DIA yang meningkat terutamanya dalam aktiviti kewangan, perlombongan, perkilangan, dan pertanian menunjukkan daya saing yang tinggi syarikat Malaysia untuk berkembang dan bersaing serta mengambil bahagian dalam rantaian bekalan di peringkat serantau dan global, kata MITI.

Untuk rekod, MITI sebelem ini diterajui Menterinya, Datuk Seri Azmin Ali sebelum berlaku pertukaran kerajaan selepas Pilihan Raya Umum Ke-15 (PRU-15) lalu.

Azmin memegang portfolio di MITI serai Mac 2020 dibawah pentadbiran kerajaan Perikatan Nasional (PN) sebelum ini.


Duduk lama punca sakit belakang

Sejak kes Covid-19 meningkat, kebanyakan majikan membenarkan pekerja peringkat pengurusan dan pengawasan di sektor awam dan swasta bekerja dari rumah bermula.

Bukan sahaja terpaksa membiasakan diri dengan norma baharu itu, malah perlu tangani cabaran termasuk gangguan konsentrasi menyebabkan mereka perlu lebih lama duduk di depan komputer.

Kesan duduk terlalu lama bukan sesuatu yang baik untuk kesihatan dan menurut Pengasas Stretch Kinetics Atlanta Amerika Syarikat, Dr Erin Policelli, ia boleh memberi tekanan kepada bahagian belakang.

“Duduk yang berpanjangan menimbulkan keadaan kekejangan ‘myofascial’, ketidakseimbangan sendi, kelemahan otot dan ketidakstabilan pada bahagian belakang.

“Lalu mengakibatkan ketegangan yang berterusan di punggung dan memberi kesan kepada pelvis, tulang rusuk dan diafragma serta melemahkan otot gluteus,” katanya.

Atas sebab itu mereka kerap bekerja dengan cara duduk lebih mudah untuk rasa kaku, tegang, lenguh dan letih terutama bahagian atas badan seperti leher serta bahu berbanding kerja memerlukan pergerakan seluruh badan.

Dalam pada itu, ramai yang tidak menyedari bahawa situasi†itu boleh memberi kesan negatif terhadap kesihatan kerana tidak mengamalkan ergonomik yang betul.

Pemilihan jenis kerusi yang tidak sesuai dan postur badan yang tidak betul boleh menyumbang kepada sakit belakang, lenguh pada leher dan bahu atau lebih serius mengalami ‘slipped disc’ (cakera teranjak).

Malah kajian yang dijalankan mendapati duduk terlalu lama boleh menyebabkan pelbagai penyakit lain seperti obesiti, darah tinggi, kencing manis, kolestrol tinggi dan kurang pengaliran darah ke otak.

Ramai yang terlepas pandang bahawa pekerja wanita antara yang berisiko tinggi berdepan masalah ini kerana saiz dan jenis kerusi yang biasa digunakan tidak sesuai dengan badan.

Nampak seperti remeh, namun kesannya amat besar sehingga perlu menjalani pembedahan berikutan masalah ini boleh mengganggu fokus dan prestasi kerja.

Presiden Persatuan Keselamatan dan Kesihatan Pekerjaan Malaysia (MSOSH), Dr Shawaludin Husin berkata, ramai dalam kalangan pekerja dan majikan kurang menitik beratkan perkara ini.

Berdasarkan pengalamannya yang terbabit dalam bidang ini, dianggarkan hanya 20 hingga 30 peratus pekerja mempunyai kesedaran kepentingan ergonomik.

“Ramai yang beranggapan dengan hanya duduk, mereka tidak terdedah kepada bahaya kesihatan berbanding pekerjaan membabitkan fizikal.

“Namun perlu diketahui cara duduk yang tidak betul dan penggunaan kerusi yang tidak sesuai dalam tempoh lama boleh menyebabkan kesakitan di bahagian belakang badan seperti pinggul, pinggang, leher, bahu dan belikat.

“Ia boleh menjadi lebih serius apabila mengalami ‘slipped disc’ yang boleh mengganggu fokus dan produktiviti kerja,” ujarnya.

Menurutnya, kebiasaannya mereka yang mempunyai skop tugas seperti membuat akaun, kertas kerja, operator telefon, streamer dan pempengaruh antara yang terdedah dengan risiko masalah ini.

“Biasanya pekerjaan ini menuntut mereka untuk duduk lebih lama di hadapan komputer sehingga memberi kesan terhadap kesihatan tanpa disedari,” katanya.

Dr Shawaludin berkata, terdapat beberapa keadaan yang menyebabkan duduk boleh memberi kesan kepada kesihatan.

“Ia berpunca daripada beban statik yang berlaku apabila seseorang itu duduk dalam keadaan pegun untuk masa lama iaitu.

“Keadaan ini menyebabkan beban badan terpaksa ditampung tulang belakang, pinggul dan pinggang sehingga menyebabkan ketidakselesaan,” katanya.

Bagi mencegah permasalahan ini, beliau menyarankan, seseorang itu menetapkan masa antara 45 minit sehingga sejam untuk bangun sementara daripada kerusi.

“Lakukan senaman regangan dan berjalan sebentar untuk kurangkan tekanan di belakang badan sebelum kembali menyambung tugasan,” kataya.

Pada masa sama, penggunaan peralatan tambahan seperti pemijak kaki khas (footrest) dapat membantu menolak lutut tinggi sedikit dan badan ke belakang.

“Ini secara tidak langsung menolak pinggang dan pinggul ke tempat sandar kerusi sekali gus mengurangkan tekanan di belakang badan.

“Gunakan kerusi yang boleh diselaraskan sokongan lumbar dan mempunyai sokongan leher. Kemudian, laraskan skrin komputer ke paras mata untuk mengelakkan tunduk terlalu lama,” katanya.


Datuk, wanita antara lima ditahan rasuah projek MRT lebih RM650 juta

Suruhanjaya Pencegahan Rasuah Malaysia (SPRM) manahan tiga pengarah dan dua bekas pengarah syarikat kejuruteraan bagi membantu siasatan kes rasuah berkaitan projek Transit Aliran Massa (MRT) bernilai lebih RM650 juta.

Bernama memetik sumber SPRM sebagai berkata, empat lelaki termasuk seorang bergelar Datuk serta seorang wanita berusia antara 43 dan 63 tahun itu ditahan ketika hadir memberi keterangan di Ibu Pejabat SPRM di Putrajaya, semalam.

Sumber itu berkata dua bekas pengarah syarikat itu dipercayai telah menerima rasuah kira-kira RM27 juta daripada sebuah syarikat kejuruteraan lain sebagai balasan melantik syarikat tersebut sebagai perunding membabitkan projek berkenaan pada 2017.

Tiga pengarah syarikat kejuruteraan itu kini direman hingga 27 Mac ini bagi membantu siasatan mengikut Seksyen 16 Akta SPRM 2009 manakala dua bekas pengarah pula tidak direman atas faktor kesihatan.

Perintah reman dikeluarkan Majistret Shah Wira Abdul Halim di Mahkamah Majistret di sini hari ini selepas menerima permohonan SPRM.

Dua bekas pengarah itu pula diperintah hadir ke Ibu Pejabat SPRM setiap hari bagi membantu siasatan.


Rafizi dakwa Mat Sabu, Adly beria-ria mahu terima 4 ADUN tarik sokongan

Rafizi Ramli mendakwa Presiden Amanah, Mohamad Sabu atau Mat Sabu dan Pengerusi Amanah Melaka, Adly Zahari begitu beria-ria mendesak supaya empat bekas Ahli Dewan Undangan Negeri (ADUN) kerajaan yang menarik sokongan sebelum ini diterima masuk ke dalam Pakatan Harapan (PH).

Bekas Naib Presiden PKR itu berkata kedua-dua pemimpin Amanah itu memberi alasan kononnya bekas Ketua Menteri (KM) dari parti UMNO, Datuk Seri Idris Haron bersama tiga lagi bekas ADUN itu boleh memberi kelebihan dalam berdepan Pilihan Raya Negeri (PRN) Melaka nanti.

“Sekarang alasan yang sama digunakan pimpinan Amanah, konon Idris Haron dan lain-lain akan bawa lonjakan di Melaka.

“Masalahnya mereka berkokok di dalam mesyuarat PH kerana dalam PH, parti besar mana pun bila menjadi anggota ada undi yang sama,” kata beliau dalam satu kenyataan di hantaran Facebook.

Namun, Rafizi tidak berpuas hati apabila PKR menjadi sasaran kecaman penyokongnya berhubung isu empat bekas ADUN tersebut.

Bagaimanapun kali ini beliau mendesak supaya pemimpin Amanah tersebut memberikan penjelasan sendiri terhadap pendirian mereka melibatkan bekas ADUN kerajaan yang menjadi punca kejatuhan kerajaan negeri.

“Diluar mereka senyap kerana sudah jadi amalan yang akan kena hentam PKR yang selalu kena jawab diluar.

“Sudah sampai masanya Presiden Amanah dan Pengerusi Amanah Melaka pula cuba meyakinkan pendokong PH diluar ini kot belah mana kemasukan katak-katak politik akan memberi lonjakan yang boleh memenangkan PH di Melaka,” katanya lagi.

Ujarnya, perkara ini bukan kali pertama berlaku malah sebelum ini PKR juga dipersalahkan berhubung isu keputusan menerima kemasukan Bersatu dalam gabungan PH.

“Pada satu ketika, kata dua diberikan kalau PKR tetap berkeras, wajarlah PKR tidak lagi bersama PH kerana Amanah dan DAP sudah buat keputusan menerima Bersatu.

“Demi mengekalkan PH, kami terpaksa bersetuju dengan syarat ada perjanjian ketat,” katanya lagi.

Rafizi mendedahkan pada awalnya PKR bersetuju Bersatu hanya diterima sebagai sekutu pilihanraya (bukannya anggota PH) supaya keputusan PH tidak kacau bilau, tetapi pendirian tersebut disanggah pula DAP dan Amanah ketika itu pada 2016.

Untuk rekod, Idris yang juga bekas ADUN Sungai Udang sejurus jatuhnya kerajaan Melaka dipimpin UMNO sudah beberapa kali bertemu dengan Ketua Pembangkang Datuk Seri Anwar Ibrahim yang dilihat melayani tuntutan mereka untuk bertanding atas tiket PH.

PRN Melaka diadakan susulan pembubaran Dewan Undangan Negeri Melaka pada 4 Okt lepas apabila empat bekas ADUN menarik sokongan terhadap kepimpinan Ketua Menteri, Datuk Seri Sulaiman Md Ali.

Suruhanjaya Pilihan Raya (SPR) menetapkan 8 November ini sebagai hari penamaan calon, 16 November hari pengundian awal dan 20 November hari pengundian biasa.


Surat pemecatan Hishammuddin tular adalah palsu, kata UMNO

UMNO menafikan memecat Datuk Seri Hishammuddin Hussein selepas tular sekeping surat yang didakwa melucutkan keahlian Ketua UMNO Bahagian Sembrong itu dalam media sosial.

Dalam satu kenyataan Setiausaha Kerja UMNO, Datuk Mohd Sumali Reduan berkata surat yang tular tersebut palsu dan disebarkan untuk tujuan memfitnah pimpinan parti itu.

“Saya sahkan tiada Mesyuarat Majlis Kerja Tertinggi UMNO diadakan hari ini apatah lagi pelucutan keahlian. Ini semua palsu dan fitnah jahat,” katanya.

Pada petang Jumaat, sepucuk surat tular yang mendakwa Hishammuddin dilucutkan keahlian UMNO serta-merta.

Sebelum ini, turut tular dakwaan yang mengatakan Hishammuddin sedang melakukan penjajaran politik baharu.

Terdahulu, Hishammuddin menyangkal laporan portal yang kononnya beliau akan diangkat menjadi Perdana Menteri ke sembilan bagi mengantikan Tan Sri Muhyiddin Yassin.

Menteri Luar itu berkata, laporan sebuah portal mesra Presiden PKR, Datuk Seri Anwar Ibrahim itu hanyalah bersifat khabar angin.

Sehubungan itu, tegasnya beliau tidak mahu melayan laporan berkenaan kerana fokusnya sekarang adalah memastikan kesejahteraan rakyat dan negara terpelihara.


MP Pendang diarah keluar dewan kerana cuba mencelah perbahasan Rafizi

Ahli Parlimen (MP) Pendang Datuk Awang Hashim dari Perikatan Nasional (PN) diarah keluar dan direhatkan daripada menghadiri sidang Dewan Rakyat selama dua hari bermula hari ini.

MP PAS itu mahu bertanya kepada Rafizi Ramli yang juga Menteri Ekonomi berhubung beberapa isu melibatkan kepentingan rakyat khususnya kenaikan harga barang naik dan mahu mengetahui apakah formula yang dirancang oleh kerajaan.

Perkara itu diumumkan Yang Dipertua Dewan Rakyat Datuk Johari Abdul selepas Awang beberapa kali melakukan cubaan untuk mencelah sesi penggulungan Rang Undang-Undang Perbekalan 2023 oleh Rafizi.

Rafizi bagaimanapun, tidak memberi laluan kepada Awang untuk mencelah sesi penggulungannya sehingga Johari terpaksa mengeluarkan arahan berkenaan.

“Saya rehatkan Pendang (Awang) untuk dua hari. Out now (Sila keluar sekarang),” kata Johari dipetik laporan Bernama.

Arahan Johari terhadap Awang menimbulkan suasana kecoh di blok kerajaan yang turut menggesa supaya Awang meninggalkan Dewan, namun beberapa Ahli Parlimen dari blok pembangkang antaranya Datuk Ahmad Marzuk Shaary (PN-Pengkalan Chepa) bangkit mempertahankan Awang.

Ahmad Marzuk bangkit mengemukakan Peraturan Mesyuarat kerana Rafizi menyebut ‘badut’ kepada Awang dan ia merupakan perkataan yang tidak layak diucapkan dalam Parlimen.

Rafizi mengakui menyebut ayat tersebut dan kemudiannya beliau diminta oleh Johari untuk menarik semula kenyataannya terhadap Awang.

“Saya tarik balik Pendang sebagai badut,” kata Rafizi, seterusnya Johari tetap mengarahkan Awang untuk keluar dari sidang Dewan Rakyat.

Arahan Johari masih menimbulkan ketidakpuasan hati dalam kalangan blok pembangkang termasuk Ahmad Marzuk yang berasakan keputusan Speaker adalah tidak adil dan sepatutnya diberikan amaran kepada Awang terlebih dahulu.

“Saya kata kalau menteri tidak bagi masa dan tempat, Pendang jangan bangkit sebab menteri tak bagi dia bangkit juga. Saya bagi berkali-kali saya berkata satu dua, dia bangkit lagi.

“Saya dilihat tidak boleh mengawal Dewan kerana rakyat nak dengar apa yang kita bincang. Sebab itu, Pendang hari ini dan esok (direhatkan). Sila bangun,” kata Johari.

Bagaimanapun, suasana persidangan berkenaan kembali kecoh kerana Awang enggan meninggalkan Dewan malah turut kedengaran beberapa Ahli Parlimen dari blok kerajaan menggesa supaya Awang keluar sehingga Johari terpaksa mengarahkan mereka berdiam.

“Diam semua. Pendang dengan segala hormatnya, I am asking you to (go) out (Saya minta kamu untuk keluar). Pendang keluar dua hari,” kata Johari yang kemudiannya meminta Rafizi meneruskan sesi penggulungannya.

Awang akhirnya akur dengan arahan itu dan keluar meninggalkan Dewan Rakyat.


Kumpulan Zuraida kekal kata Larry bukan lagi presiden PBM

Mesyuarat majlis tertinggi Parti Bangsa Malaysia (PBM) yang dipanggil Datuk Larry Sng di Sarikei, Sarawak adalah terbatal dan tidak sah, kata Timbalan Presiden yang ‘digantung’ Haniza Talha.

Menurutnya mesyuarat itu terbatal kerana Larry tidak mempunyai kuorum yang cukup iaitu memerlukan kehadiran separuh daripada ahli majlis tertinggi.

“Beliau boleh berbincang tetapi bukan mesyuarat yang sah dan apa sahaja keputusan di dalamnya tidak boleh diambil sebagai keputusan parti,” kata Haniza menurut The Star.

Larry melalui media sosial pada malam Jumaat (29 Oktober) mengumumkan bahawa beliau membuat keputusan menggantung 12 ahli majlis tertinggi, termasuk Haniza kerana menjejaskan kepentingan parti dan kepimpinannya mengikut Fasal 60 (iii) perlembagaan parti.

Beliau juga mengumumkan penggantungan Zuraida “sebagai ahli biasa PBM.”

Susulan itu, beliau memanggil mesyuarat tertinggi di Sarikei, Sarawak pada jam 4 petang hari ini (30 Oktober). Beliau berkata mereka yang telah digantung kerja tidak akan dijemput untuk menghadiri mesyuarat itu.

Haniza menjelaskan bahawa dia hairan dengan Larry yang menggunakan Facebook untuk membuat kenyataan sedemikian secara tiba-tiba.

“Kami semua berada dalam kumpulan Whatsapp dan kami sedang berkomunikasi di sana mengenai pilihan raya dan apa yang akan berlaku. Semua perbincangan ini telah berlaku dalam kumpulan Whatsapp tetapi dia tidak berkata apa-apa.

“Ia hanya mengejutkan kami bahawa dia mengeluarkan kenyataan ini yang dia tidak nyatakan sama sekali,” tambahnya.

Ketika ditanya sama ada Sng pernah mengiktiraf Zuraida sebagai presiden, Haniza berkata “ya dia lakukan kerana dalam AGM dia secara lisan berkata demikian.”

Beliau berkata resolusi untuk melantik Zuraida sebagai presiden baharu telah dibawa dalam kalangan semua perwakilan pada AGM itu.

“Semua itu direkodkan dalam minit mesyuarat dan dihantar kepada Pendaftar Pertubuhan (ROS),” katanya menjelaskan parti kini menunggu jawapan ROS.

Bagaimanapun, ROS hari ini, mengesahkan Larry masih lagi Presiden PBN berdasarkan rekod yang ada di jabatan itu.

Ketua Pengarahnya Mohd Nawardi Saad berkata berdasarkan rekod, Larry masih Presiden dan jika ada pertikaian mengenai jawatan itu, ia perlu diselesaikan di peringkat parti.

Katanya, pertikaian mengenai jawatan Presiden itu adalah hal dalaman parti dan tidak membabitkan ROS.

“Itu hal dalaman parti mereka, jika ada pertikaian mereka kena selesaikan sendiri dan ini tidak membabitkan ROS,” katanya.


Hanya untuk parti meterai perjanjian dengan PH saja, Rafizi beritahu Muda

Timbalan Presiden PKR Rafizi Ramli berkata hanya parti yang memeterai perjanjian dengan kerajaan Pakatan Harapan (PH) sahaja dijemput hadir ke mesyuarat pertama Sekretariat Kerajaan Perpaduan, Selasa lalu.

Justeru, katanya disebabkan itulah Parti Ikatan Demokratik Malaysia (Muda) tidak dijemput menghadiri mesyuarat berkenaan.

“Penandatangan perjanjian pakatan itu ialah PH, Barisan Nasional (BN), Gabungan Parti Sarawak (GPS), Gabungan Rakyat Sabah (GRS) dan Warisan.

“Mesyuarat itu hanya untuk penandatangan perjanjian,” katanya menurut BH ketika mengulas kenyataan Setiausaha Agung Muda Amir Abd Hadi yang kecewa parti itu tidak dijemput sama menghadiri mesyuarat berkenaan.

Terdahulu Amir berkata sekurang-kurangnya Muda harus dimaklumkan berkaitan keputusan yang dicapai dalam mesyuarat itu.

“Khabarnya semalam berlangsung mesyuarat Sekretariat Kerajaan Perpaduan. Nampak ada logo Muda. Tapi tak tahu apa-apa

“Tak ada jemputan. Tak ada makluman. Tahu-tahu dah ada keputusan,” kata Amir.

Mengulas lanjur, Rafizi yang juga menteri ekonomi berkata walaupun Muda sebahagian kerajaan, hanya parti yang mempunyai tiga atau lebih ahli Parlimen adalah penandatangan perjanjian itu.


Najib is made Optimus Prime by Michael’s Decepticons

Datuk Seri Najib Razak was crowned today the “Father of Moderation and Transformation” by the World Chinese Economic Forum (WCEF), which said the prime minister’s “fair and just leadership” had benefitted the Chinese community “tremendously”. WCEF chairman Datuk Michael Yeoh said in his speech at the conferment ceremony here today.

This was the major news item of the day. WCEF is a gathering of Chinese hongs and towkays eager to seek business favors from the PM. How does Michael Yeoh come by his assessment?

Among others, Yeoh praised Najib’s 1 Malaysia platform, his administration’s decision to increase allocation to Chinese schools and the introduction of tax exemptions for churches and temples, saying the initiatives were proof of the prime minister’s commitment to “fairness and justice”.

Fuyoh! I had to pinch myself. Never have I heard such outpouring of boot-licking averments which Michael sought to prove by stating the material I placed in italics above.

Let me steal the thunder from Michael’s shameless sycophantic offerings.

Two weeks ago, I sat down with Dr Richard Cockett, SEA Correspondent for The Economist. Also present was Wan Saiful Wan Jan, head of IDEAS. Richard posted the question to me as to whether Najib will succeed in his transformation ideas.

He will not succeed I said. But let me say some nice things about Najib. Najib is a personable fellow and if you get close enough to him, you will have to be a black-hearted person NOT to like him. But that is as far as I can go. He is a nice and a personable fellow.

He has his heart at the right place, but as I wrote sometime back, he is a political invertebrate. He doesn’t have the political will and personal strength to push through his programs. I was ready to concede later, that Najib on account of his exterior rhetoric may indeed have a backbone but still, I find difficulty to locate where on his anatomy.

Take the case of his New Economic Model. Nowadays we hardly hear about it. In the 2011 UMNO General Assembly, Najib did not even mention it. Instead he devoted much of his speech sounding very combative and full of vehemence. What he has done was to actually retrograde to UMNO cavemen politics. You disagree with us, we bash you in the heads with our swing sticks.

Ask yourself. How will Najib for instance push through his economic agenda? Answer: He will revert to the tested ways of selecting cronies, of giving direct negotiated projects masked by seemingly transparent methods to the chosen few. Those chosen few too will be recommended by the Man who can walk on water. He will continue with the patronage system instead of pushing his transforming ideas through.

The only transforming sensation that Najib will achieve is perhaps playing with his Transformers toys and watching the film starring Shia LaBeouf. His eyes will probably focus more on Megan Fox.

In the 2010 UMNO General Assembly for instance, all his big ideas were rejected and thwarted by UMNO delegates , obviously mirroring the general objection to Najib’s adventurist ideas which were his alone and most probably, scripted by expensively paid consultants. His idea of 1 Malaysia with the hazy notions of inclusiveness and outward readiness to “We must pool our collective talents in the interests of our nation so that together, we will win out. Fulamak!

That to be read as: we must pakat pakat to swipe clean the country’s wealth and make hay while the sun shines. We will carry out the agenda of guatolonglu-lutolonggua win-win policies.

The delegates at that assembly immediately rejected Najib’s 1 Malaysia by insisting on Malay first policies on everything. So what 1 Malaysia is Najib talking about?

His plans to transform the economy and especially that of the Malay economy through his NEM founded on the equally hazy notions of affirmative policies based of free market economics and affirmative policies based on merits were met with howls from delegates insisting on the continuation of NEP like policies.

In the end, Najib was left clutching his balls and could only muster his last trump card- to claim that after all he is the son of Tun Razak. That, no one can dispute. Genetically he is, but culturally, he isn’t. He doesn’t have the leadership qualities of Tun Razak.

How can he push his liberalist economic agenda through a mindset accustomed to patronage? Will the UMNO warlords, who has only known survival through the patronage system of UMNO allow some anointed successor, albeit being the son of TUn Razak dismantle a system that has provided them with succor? That would be suicidal.

Najib will be sacrificed rather than allow a system that has spawn hordes of tenderpreneurs being replaced by an adventurist Najib Tun Razak with a blasphemous idea.

In short, Najib faces a brick wall and he has nowhere to go. Either he faces the UMNO firing squad or capitulate. In the 2011 UMNO Assembly, he has done that exactly- retreated shamelessly. That gutless and shameless position was effectively masked by his recalcitrant and combative rhetoric.

How will he push his transformation programs through a sea of stubborn tenderpreneurs and obstinate rent seekers?

So in answer to Richard Cockett, Najib can’t transform. He can only dream of becoming Optimus Prime.

Datuk Mohd Ariff Sabri bin Hj Abdul Aziz
Bekas Ketua Penerangan Umno Bahagian Pekan, Pahang (2000-2004).

The views expressed are those of the author and do not reflect the official policy or position of Agenda Daily.


IMF luluskan pembiayaan baharu AS$1.17 bilion kepada Pakistan

Pakistan akan menerima kira-kira US$1.17 bilion pembiayaan baharu daripada Tabung Kewangan Antarabangsa (IMF) selepas ia bersetuju dengan syarat pinjaman yang ketat.

IMF dan pihak berkuasa Pakistan telah mencapai “perjanjian di peringkat kakitangan” bagi memuktamadkan penilaian semula gabungan program bantuan ketujuh dan kelapan Kemudahan Dana Lanjutan (EFF), lapor Bernama.

“Tertakluk kepada kelulusan Lembaga Pengarah, kira-kira US$1,177 juta akan tersedia, menjadikan pembayaran di bawah program itu berjumlah kira-kira $4.2 bilion,” kata ketua pasukan IMF Nathan Porter dalam satu kenyataan.

Beliau berkata Pakistan sedang menghadapi kemelut ekonomi yang mencabar dan faktor domestik serta luaran telah menyebabkan inflasi meningkat dan rizab pertukaran asing semakin berkurangan.

IMF turut bersetuju untuk mempertimbangkan lanjutan EFF sehingga akhir Jun 2023 dan menambah jumlah akses kepada US$7 bilion.

Pada 2019, IMF dan Pakistan bersetuju dengan program pinjaman berjumlah US$6 bilion namun ia dibekukan kerana perbezaan dengan kerajaan terdahulu.

Untuk menyemak semula perjanjian itu, kerajaan baharu yang berkuasa sejak April lalu telah membuat beberapa keputusan mengikut kehendak IMF, termasuk menaikkan harga bahan api dan elektrik.

“Saya ingin mengucapkan terima kasih kepada PM (Perdana Menteri Shehbaz Sharif), rakan-rakan menteri, setiausaha dan khususnya bahagian kewangan atas bantuan dan usaha mereka dalam memastikan perjanjian itu berhasil,” kata Menteri Kewangan Miftah Ismail pada Khamis.

IMF menyambut baik dasar kenaikan kadar faedah bank pusat Pakistan baru-baru ini, memandangkan ia “perlu dan sesuai”.

Dasar monetari perlu menjurus ke arah memastikan inflasi diturunkan secara berterusan kepada objektif jangka sederhana lima hingga tujuh peratus berbanding lebih 20 peratus pada Jun.

Pakistan bersetuju untuk melaksanakan pembaharuan selanjutnya sektor fiskal dan tenaga bagi memenuhi syarat pinjaman IMF.


Pegawai Imigresen jerit kepada orang awam ditukar serta-merta

Tindakan pegawai yang dilihat menjerit terhadap orang awam dalam video tular, adalah bertentangan dengan nilai Jabatan Imigresen walaupun diprovokasi, kata Ketua Pengarah Imigresen Datuk Seri Khairul Dzaimee Daud.

Dalam satu kenyataan hari ini (Ahad, 21 Ogos), beliau berkata insiden di UTC Selangor di Shah Alam baru-baru ini dipandang serius.

Beliau menambah bahawa pegawai Imigresen itu telah menentang slogan jabatan itu iaitu “Integriti, Profesionalisme dan Kemesraan”.

“Menjerit dan mengeluarkan kata-kata kotor terhadap orang awam adalah tindakan yang tidak sepatutnya dilakukan oleh pegawai Imigresen yang merupakan penjawat awam.

“Pegawai perlu mampu mengawal diri dan mengambil pendekatan profesional apabila berdepan provokasi lisan oleh orang awam kerana mereka telah diberi latihan sewajarnya untuk berbuat demikian.

“Dalam perkara ini, jabatan telah memindahkan pegawai itu serta-merta ke bahagian lain,” katanya.

Kertas siasatan oleh bahagian integriti jabatan akan dibuka.

Bagaimanapun, Khairul Dzaimee turut mengecam provokasi pihak lain.

Tambahnya, banyak sumber untuk memperbaharui pasport telah disediakan, termasuk lanjutan waktu pada hujung minggu.

“Kami menasihatkan semua untuk merujuk halaman media sosial kami untuk maklumat terkini.

“Kami juga ingin menegaskan bahawa tidak akan ada kompromi terhadap mana-mana pegawai yang didapati bertindak secara tidak profesional.

“Pada masa sama, tindakan akan diambil terhadap pihak yang mencemarkan imej dan nama baik Jabatan Imigresen,” katanya.


Beranikah Anwar umum akan lantik TPM daripada etnik Cina atau India?

Seorang pemimpin Gerakan Tanah Air (GTA) hari ini mencadangkan Datuk Seri Anwar Ibrahim melantik Timbalan Perdana Menteri (TPM) daripada etnik Cina atau India sekiranya Pakatan Harapan (PH) menawan Putrajaya pada Pilihan Raya Umum Ke-15 (PRU-15), 19 November depan.

Timbalan Ketua Penerangan GTA Mahdzir Ibrahim berkata dengan PKR merupakan sebuah parti politik berbilang kaum, pelantikan etnik Cina atau India sebagai TPM harus menjadi manifestasi dasar parti.

“Anwar yang juga Pengerusi PH dan Presiden PKR juga disanjung tinggi oleh pemimpin semua kaum. Saya percaya jika Anwar bersedia mengumumkan pelantikan pemimpin Cina atau India sebagai TPM bermakna dia sudah bersedia menjadi Perdana Menteri (PM) kesepuluh.

“Jika tidak, ucapan beliau yang lepas (lantik dua TPM) hanyalah retorik untuk menarik simpati rakyat terhadapnya,” kata Mahdzir dalam satu kenyataan hari ini, menurut MalayMail.

Kenyataannya itu sebagai respons kepada ikrar Anwar pada Isnin untuk melantik dua TPM sekiranya gabungan itu memenangi pilihan raya umum akan datang.

Sebelum ini, PH menamakan Anwar sebagai calon PM untuk PRU-15.

Terdahulu, ahli jawatankuasa manifesto PH Chan Foong Hin berkata pakatan itu komited kepada kerusi TPM dari Sabah atau Sarawak yang mempunyai bidang kuasa untuk melaksanakan reformasi di bawah kementerian hal ehwal Sabah dan Sarawak.

Bagaimanapun, ketika ditanya mengenai calon TPM, bekas Presiden UPKO Datuk Wilfred Madius Tangau enggan mengulas, sebaliknya hanya berkata PH akan bercakap mengenainya apabila tiba masanya.